Island Cupids aai Millzero ge nishaan!\nއައިލެންޑް ކިއުޕިޑްސް އާއި މިލްޒީރޯގެ ނިޝާން\nއެ ދުވަސްވަރަކީ އޯލެވެލް ނިންމާ ހުރިހާ ކުދިން ގަދަބާރުން ދަމައި ގެނެސް ސިފައިންގެ ޔުނީފޯމް ލެއްވި ޒަމާނެވެ. މަޖީދިއްޔާ ސްކޫލްގެ ޔުނީފޯމް ބޭލުމަށް ފަހު އޭނާ ވެސް ދެން ލީ ޖަންގަލް ގްރީން ޓީޝާޓެކެވެ. އެއަށް ފަހު ސިފައިންގެ ތަމްރީނުތަކަށް ނުކުތީ އެވެ. އެންމެފަހުން ސިފައިންގެ މެމްބަރެއްގެ ގޮތުގައި ވަޒީފާ އަދާކުރަން ފެށީ އެވެ. ނަމަވެސް މިއީ އޭނާ އެއްގޮތަކަށް ވެސް ޝައުގުވެރިވި ދާއިރާއެއް އަދި ކަމެއް ވެސް ނޫނެވެ.\nސިފައިންގެ ޔުނީފޯމްގައި ހުރިއިރު ވެސް އޭނާގެ ހިތް އޮތީ ފޮޓޯގަނޑެއްގެ ތެރޭގަ އެވެ. އެ ފޮޓޯގަނޑު އޮތީ ނިކަން ލޯބިން ފްރޭމް ވެސްކޮށްފަ އެވެ. ފޮޓޯގްރާފަރަކަށް ވުމަކީ މިހާ ވެސް ލޯބިން އޭނާ ފައްކާކޮށް ކުލަޖެއްސި ހުވަފެނެކެވެ. ސިފައިންގެ އަށް ވަދެގެން ލިބުނު ފުރަތަމަ މުސާރައަށް އޭނާ ކެމެރާއެއް ގަތީ ވެސް މި ސަބަބާ ހެދި އެވެ. އޭނާ ބޭނުންވީ ބަޑިއެއް ނޫނެވެ. ގަދަ ފެހިކުލައިގެ ޝަރަފްވެރި ޔުނީފޯމެއް ވެސް ނޫނެވެ.\nނަމަވެސް ހުވަފެނެއް ހަގީގަތަކަށް ހެދުމަކީ އަދި އެހާ ފަސޭހަކަމެއް ނޫނެވެ. މާ ގިނަ ދުވަސްތަކެއް ނުވެ އޭނާ އަށް ވެސް އެކަން ތަޖުރިބާކުރެވިއްޖެ އެވެ.\nމިއީ އަލީ ނިޝާންގެ ވާހަކަ އެވެ. މަޝްހޫރު ނަމުން ނަމަ މިލްޒީރޯ އެވެ. އަދި އޭނާގެ ޕްރޮފެޝަންގެ ނަމުން ނަމަ އައިލެންޑް ކިއުޕިޑްސްގެ ވާހަކަ އެވެ.\n"ސްކޫލް ނިމުނީއްސުރެވެސް އަހަރެން ބޭނުންވީ ފޮޓޯ ނަގާ މީހަކަށް ވާން. ދެން އަހަންނާ ދިމާކުރަން ވެގެން ރައްޓެއްސަކު އޭރު ބުނި ކަލޭ ބޭނުންވަނީ ފޮޓޯ ލަތީފު ހެދިގެން އުޅެންހެއްޔޭ ވެސް."\nފޮޓޯ ލަތީފަކީ މާލޭގައި އެ ދުވަސްވަރު އުޅުނު ނިކަން މަޝްހޫރު ފޮޓޯގްރާފަރެކެވެ.\n"އެހެން ބުނީމަ ކުޑަކޮށް ހިޔާލު ވެސް އެނބުރުނު އޭރު. އެކަމަކު ވެސް އެންމެ ފަހުން ހިތަށް އެރީ ހެވޭ ފޮޓޯ ލަތީފަށް ވިޔަސް،" ފޮޓޯގްރެފީގެ ތެރެއަށް ވަދެވުނުގޮތާ ބެހޭ ގޮތުން ފަށައިގަންނަމުން މިލްޒީރޯ ބުންޏެވެ.\nއެ ފެށި ގޮތަށް އޭނާ މި ވަނީ މި ދާއިރާގައި އޭނާގެ "ނިޝާން" ޖަހައިފަ އެވެ. އެއް އިރެއްގައި އަންހެން ކުދިންނާ ޗެޓްކުރަން މަޖަލަށް ހެދި ނަމެއް (މިލްޒީރޯ) މި ވަނީ ހުރިހާ ދިވެހިން ދަންނަ މަޝްހޫރު ބްރޭންޑަކަށްވެފަ އެވެ. ނަމަވެސް މިލްޒީރޯ އަކީ އަދި އޭނާގެ ވިޔަފާރީގެ ނަމެއް ނޫނެވެ.\nވެޑިން ފޮޓޯގްރެފީގެ ތަފާތު ހިދުމަތްތަކެއް އޭނާ ދެމުން އަންނަނީ އައިލެންޑް ކިއުޕިޑްސްގެ ނަމުގައި 2010 ވަނަ ރަޖިސްޓްރީކޮށްފައިވާ ނަމެއްގެ ދަށުންނެވެ.\nއޭނާ މިހާރު ހުރި ހިސާބަށް އައިސްފައި ވަނީ ވަރަށް ވެސް ބުރަ މަސައްކަތުންނެވެ. ތަފާތު އެކި ދާއިރާތަކެއްގައި މަސައްކަތްކުރި ނަމަވެސް އެއް ކަމެއް، އެއް އަޒުމެއް ކޮނޑަށް ލައިގެންނެވެ. އެއީ އޭނާގެ ކެމެރާ އެވެ.\nއެންމެ ފުރަތަމަ އޭނާ އަށް ފެނުނީ ވަން މެގަ ޕިކްސަލްގް ކެމެރާއެކެވެ. އެއީ އޭރު މަޖީދިއްޔާގައި އެކުގައި އުޅުނު ގްރޫޕް ތެރެއިން ކުއްޖެއްގެ ކެމެރާއެކެވެ. އޭރު އޭގައި އަތްލާކަށް ނުވަތަ ހިފާލާކަށް ވެސް އޭނާއަކަށް ނުކެރެވެ އެވެ. އަގުބޮޑު އާދަޔާހިލާފު އެއްޗަކަށްވީމަ ދުރުދުރުން ބަލާލައިގެން ހިތްފުރާލައިގެން ހުރީ އެވެ.\nއެއަށް ފަހު މަޑުމަޑުން އޭނާ ފޮޓޯގްރެފީގެ ތެރެއަށް ވަންނަން ފެށީ އެވެ. ސިފައިންގެ އަށް ވަދެ ލިބުނު ފުރަތަމަ މުސާރައިން އޭނާ ގަތީ އޮލިމްޕަސް ކެމެރާއެކެވެ. އެއީ ޓޫ މެގަ ޕިކްސެލްގެ ކެމެރާއެކެވެ. ސިފައިންގެ ވަޒީފާގައި ހަމަޖެހިލިއިރު ވެސް އޭނާ ކޮންމެވެސް ވަރަކަށް ފޮޓޯ ނަގަ އެވެ.\nސިފައިންގޭގެ ފޮޓޯގްރެފީ ޑިޕާޓްމެންޓަށް އޭނާގެ ޝައުގުވެރިކަން ހުސްކޮށްލީ ވެސް އެހެންވެގެންނެވެ.\n"ފޮޓޯގްރާފަރަކަށް ވާން ބޭނުންވެގެން ސިފައިންގެއިން އެ ފުރުސަތެއް ނުލިބުނު. އެމީހުން ނެގީ އެންމެ ކުއްޖެއް. އެ މީހުން ބުނީ އެއީ މާ މޮޅު ކުއްޖެކޭ އަހަންނަށް ވުރެ. ދެން އޭރު އަދި ފޮޓޯނެގުން އެއީ މުޅިން މަޖަލަކަށް ހޮބީއެއްގެ ގޮތުން އަހަރެން ކުރި ކަމެއް،" ފޮޓޯގްރެފީގެ އިތުރުން އައިޓީ ދާއިރާ އަށް ވެސް ހާއްސަ ޝައުގުވެރިކަމެއް ހުންނަ މިލްޒީރޯ ބުންޏެވެ.\nފޮޓޯގްރެފީ އާއި އައިޓީގެ އިތުރުން އޭނާ ދެން އެންމެ ޝައުގުވެރިވަނީ ބަގީޗާ އިންދަންކަން ޔަގީނެވެ. ފަހަރެއްގައި މިކަމަށް އޭނާގެ ކިބައިގައި ހާއްސަ ޝައުގުވެރިކަމެއް އުފެދުނީ އެންވަޔަރޮމެންޓަލް ރިސާޗް ސެންޓަރުގައި މަސައްކަތްކުރި ދުވަސްވަރު އެވެ. މި އަންނަނީ އޭނާގެ މުޅިން އެހެން ދާއިރާއެއްގެ ވާހަކަ އެވެ. މިއީ ސިފައިންގެ ވަޒީފާ ދޫކޮށްލުމަށް ފަހު މިލްޒީރޯ ދެން ގުޅުނު ދާއިރާ އެވެ. އޭރު ވެސް އަދި ފޮޓޯގްރާފަރެއްގެ ގޮތުގައި އަދި ރަސްމީއެއް ނުވެ އެވެ.\nކެމެރާއާ އެކު އޭނާ ސީދާ އެކަމަށް ނުކުތީ ރިސާޗް ސެންޓަރުން ލިބުނު ސްކޯލާޝިޕެއް ދޫކޮށްލުމަށް ފަހު އެވެ. އެއީ ފޮޓޯނަގާ މީހެއްގެ ގޮތުގައި ކެރިއަރެއް ފައްކާކުރަން އޭނާ ބޭނުންވެފައި ހުރިވަރު ބޮޑުކަމުންނެވެ.\n"އެގޮތުން އެންމެ ފުރަތަމަ މަސައްކަތްކުރި ސްޓޫޑިއޯ އަކީ ޕްރޯ ސްޓޫޑިއޯ، ކިރަން ކައިރީގަ ވެސް މަސައްކަތްކުރިން. އޭރު ވެސް އަދި ނޭނގޭ ފޮޓޯގްރެފީގެ މާ ބޮޑު އެއްޗެއް،" މިހެން އުޅެނިކޮށް ފޮޓޯ ސްޓޫޑިއޯ މަތިން އޭނާ އެއްކޮށް ފޫހިވީ އެވެ.\nމިލްޒީރޯ އަކީ އޭނާގެ ވިސްނުމުގެ އިން ވަރަށް ފުޅާދާއިރާއަކަށް ނިކަން މިނިވަންކަމާ އެކު ހުޅުވާލައިގެން މަސައްކަތްކުރާ ޒުވާނެކެވެ. ފަހަރެއްގައި އޭނާގެ މަސައްކަތް ތަފާތުވެފައި އޭގެ ފެންވަރު ރަނގަޅީ ވެސް މި ސަބަބާ ހެދި އެވެ.\n"ސްޓޫޑިއޯ އަކީ ގޮޅިއެއް. އެ ގޮޅި ތެރޭގައި ފޮޓޯގްރެފީގެ އެންމެ ފުން މިނަކަށް ފީނައެއް ނުގަނެވޭނެ."\nސްޓޫޑިއޯ އިން މިލްޒީރޯ ނުކުތީ އެކަން އިހްސާސްވެ އޭނާ ބޭނުންވާ ގޮތަށް ފޮޓޯ ނުނެގުނީމަ އެވެ.\nސްޓޫޑިއޯ ފޮޓޯގްރެފީ ދޫކޮށްލުމަށް ފަހު ދެން އޭނާ ލީ ނޫސްވެރިއެއްގެ ޖެކެޓެވެ. ރާއްޖޭގެ އެންމެ ދުވަސްވީ އެންމެ ނުފޫޒުގަދަ ދުވަހު ނޫސް، ހަވީރުގެ ފޮޓޯގްރާފަރުގެ ޖެކެޓެކެވެ.\nހަވީރު ނޫހަކީ އެ މީހުންގެ ފޮޓޯޖާނަލިޒަމް އަށް އެހާ މަޝްހޫރު ބައެއް ނޫނެވެ. ފޮޓޯ ޖާނަލިޒަމްގެ ފުން ތަސްވީރުތަކެއް އެމީހުން އަތުން ހޯދުމަކީ ވެސް ފަސޭހަކަމެއް ނޫނެވެ. ނަމަވެސް މިލްޒީރޯ އެމީހުންނާ އެކު މަސައްކަތްކުރި އިރު ވަރަށް ހިތްގައިމު ބޮޑު މަންޒަރުތަކެއް އޭނާ ނަގައިދިނެވެ.\nނަމަވެސް، އަނެއްކާވެސް އާދައިގެ މަތިން މިލްޒީރޯ، ހަވީރު ދެކެ ވެސް ފޫހިވީ އެވެ. އޭނާގެ ފިކުރާއި ވިސްނުން އެ ތަނުގެ މާހައުލަށް ވެސް ނުފެތުނީމަ އެވެ.\nއެއަށް ފަހު ދެން އައީ އައިލެންޑް ކިއުޕިޑެވެ.\n"ވަރަށް ޕާސަނަލް ހިދުމަތެއް މިއީ. އަހަރެމެންގެ ކްލައިންޓުން ދަސްނުކޮށް އަހަރެން އެއްވެސް ގޮތަކަށް މަސައްކަތެއް ނުކުރަން،" މިލްޒީރޯ ބުންޏެވެ.\n"ވެޑިން އަކީ ވަރަށް ހާއްސަ ކަމެއް. ދީނީ ގޮތުން ބެލިޔަސް ބޮޑު އުފާފާޅުކުރުމެއް. އެހެންވީމަ އަހަރެމެން ހާއްސަވަނީ މި ހަފުލާގެ ފޮނިކޮޅު އޭގެ ގޮތުގައި ކަވަރުކޮށްދޭތީ. އަހަރެމެން މަސައްކަތްކުރަނީ ވަރަށް ވެސް ޕާސަނަލް ފޮޓޯޝޫޓަކަށް."\n"އެކަމަކު މިއީ ހަމައެކަނި ލާރިއަށް ކުރާ ކަމެއް ނޫން. ބިޒްނަސް ނަމެއް މީގައި އޮތަސް އާޓަށް ބޮޑަށް ބަލަނީ. ހިދުމަތްދޭއިރު ބަލަނީ ވީހާ ވެސް އާޓިސްޓިކް ގޮތަކަށް ހިދުމަތް ދެވޭތޯ،" ރާއްޖޭގެ ކަޕްލްސްތަކުގެ އިތުރުން ރާއްޖެ އިން ބޭރުގެ ކަޕްލްސްތަކަށް އެމީހުން ބޭނުންވާ މަންޒިލަކަށް ދަތުރުކޮށްގެން ހިދުމަތް ދެމުން އަންނަ މިލްޒީރޯ ބުންޏެވެ.\nރާއްޖޭގައި އާންމުކޮށް ވެޑިން ޕާޓީއެއް މި ނިންމާލަނީ ދަރުބާރުގޭގެ ކޮންމެވެސް މާލަމެއްގަ އެވެ. އެ ތަނުގައި ހުންނަ ބެކްޑޮރޮޕެއްގެ ކުރި މަތީގައި ތިބެ އެކި މީހުން އެކި ގޮތްގޮތަށް ފޮޓޯ ނަގާލުމުން ވެޑިން ޕާޓީ އެ ނިމުނީ އެވެ. ނަމަވެސް މިލްޒީރޯގެ އައިލެންޑް ކިއުޕިޑްސް އިން ފައްކާކޮށްފައި ވަނީ މިކަހަލަ ތިލަ ހިދުމަތެއް ނޫނެވެ. މިލްޒީރޯގެ ކެމެރާ އިން ގެނެސްދެނީ ކައިވެނި ކުރާ ދެ މީހުންގެ ލައިފް ސްޓޯރީ އެވެ. އެ މީހުންގެ ހުރިހާ އިހްސާސަކާއި އެ ހަފުލާއެއްގެ އުފާވެރިކަމެވެ.\nމިލްޒީރޯ އަކީ ތަނަކުން ކިޔަވައިގެން ފޮޓޯގްރެފީގެ ހިދުމަތް ދެމުން އަންނަ ފަރާތެއް ނޫނެވެ. އޭނާ ކިޔެވީ އަމިއްލަ އަށެވެ. ފޮޓޯގްރެފީގެ އަސްލު ދަސްކުރަން އޭނާ ބޭނުންކުރީ ތިން ފޮތެވެ. އޭނާ އަށް މި ހުރިހާ ފިލާވަޅެއް ނަގައިދިން އެންމެ ހާއްސަ ފޮތަކީ "ދަ ކޮމްޕްލީޓް ފޮޓޯގްރެފީ މެނުއަލް" އެވެ.\nފޮޓޯގްރެފީ ދަސްކުރަން ބޭނުންވާ ކުދިންނަށް މި ފޮތް އެހީއަކަށް ވާނެ ކަމަށް ބަލަމާ ހިނގާށެވެ.\nއޭރުން މިލްޒީރޯ ޖެހި ތައްގަނޑު ނުވަތަ ނިޝާން ނުޖެހެންވީ އެއްވެސް ސަބަބެއް ނެތެވެ.


ދަގަނޑު ޖަލެއް ގެނައުމަށް 16 މިލިއަން ރުފިޔާ ޚަރަދުކޮށްފައިވާ ގޮތް ތަޙުޤީޤުކުރަން އޮޑިޓަރ ޖެނެރަލް އަންގަވައިފި\nޙުސައިން އަފްޝަން2ޑިސެމްބަރު 2019 21:49\nރާވާ ބާވަތުގެ ދަގަނޑު ޖަލެއް ގަނެ، ރާއްޖެ ގެނައުމަށް ޖުމްލަ 16 މިލިއަން ރުފިޔާ ކުރީ ސަރުކާރުން ޚަރަދުކޮށްފައިވާ ގޮތުގައި ޝައްކުކުރެވޭ ކަންތައްތަކެއް ހުރުމުން އެކަންކަން ތަޙުޤީޤުކުރުމަށް އޮޑިޓަރ ޖެނެރަލް އިލްތިމާސްކުރައްވާފައިވާކަން، ހޯމް މިނިސްޓްރީގެ 2016 ވަނަ އަހަރުގެ އޮޑިޓު ރިޕޯޓުން ތިލަވެއްޖެއެވެ.\n2016ވަނަ އަހަރު ހޯމް މިނިސްޓްރީ އޮޑިޓުކޮށް އޮޑިޓަރ ޖެނެރަލް އޮފީހުން އެކުލަވައިލި ރިޕޯޓު މިއަދުވަނީ ޢާންމުކޮށްފައެވެ. އެރިޕޯޓުގައިވާ ގޮތުން ހޯމްމިނިސްޓުރީގެ ދަށުން ހިންގާ ކަރެކްޝަނަލް ސަރވިސަސްގެ ބޭނުމަށް އެއްތަނުން އަނެއް ތަނަށް އުފުލޭ ދަގަނޑު ޖަލެއް ގެނައުމަށް އެޑްވާންސްގެ ގޮތުގައި 9.54 މިލިއަން ރުފިޔާ ދީފައިވަނީ ދައުލަތުގެ މާލިއްޔަތު ޤާނޫނާ ޚިލާފަށެވެ. އޮޑިޓު ރިޕޯޓުގައި މިފައިސާ ދޫކޮށްފައިވަނީ މާލިއްޔަތު ޤާނޫނުގެ ދަށުން ހެދިފައިވާ ޤަވާޢިދާ ޚިލާފަށް ކަމުގައި ކަނޑައަޅާފައެވެ.\nއަދި މިޖަލު ބެހެއްޓުމަށް 16 މިލިއަން ރުފިޔާ ޚަރަދުކޮށްފައިވާ ކަމުގައިވެސް އެރިޕޯޓުގައި ބުނެފައިވެއެވެ. އެރިޕޯޓުގައި ބުނެފައިވަނީ އެފައިސާ ޚަރަދުކޮށްފައިވަނީ ބިޑުކުރުމަކާނުލައި އަދި އިކޮނޮމިކް ކައުންސިލުގެ ހުއްދައެއްވެސް ހޯދުމެއް ނެތިއެވެ. މާލިއްޔަތު ޤާނޫނުގައި ބުނެފައިވާ ގޮތުން 1.5 މިލިއަން ރުފިޔާއަށްވުރެ އަގުހުރި އެއްވެސް މަޝްރޫޢެއް ޓެންޑަރ ބޯޑަށް ހުށަހަޅައި، ވާދަވެރި ބީލަމަކަށް ގޮސްގެން މެނުވީ އެއްވެސް ފަރާތަކާ ހަވާލުކޮށްގެން ނުވާނެއެވެ.\nއަދި ހޯމްމިނިސްޓްރީއިން ތައްޔާރުކޮށްފައިވާ މާލީ ބަޔާންތަކަކީ ބައިނަލްއަޤުވާމީ އެކައުންޓިން މިންގަނޑުތަކަށް ނުފެތޭ ބަޔާންތަކެއް ކަމުގައިވެސް އޮޑިޓު ރިޕޯޓުގައި ފާހަގަކޮށްފައިވެއެވެ. އަދި ކުރާ ޚަރަދުތައް މާލިއްޔަތު ޤާނޫނުގައިވާ އުޞޫލުތަކާ އެއްގޮތަށް ކުރުމަށްވެސް އޮޑިޓު ރިޕޯޓުގައި އިލްތިމާސްކޮށްފައިވެއެވެ.\n50 % ރުޅިއައި\nކޮރަޕްޝަން ޢުމަރު ނަޞީރު ހޯމް މިނިސްޓްރީ ތަޙުޤީޤު އޮޑިޓަރ ޖެނެރަލް ހޯމް މިނިސްޓްރީ\nDecember 11, 2019 14:28:45\nއެމްޕީއެލްއިން މުދަލާއި ޚިދުމަތް ހޯދުމުގައި ބޮޑެތި ގޯސްތައް ހަދާފައިވާކަން އޮޑިޓް ރިޕޯޓުން އެނގިއްޖެ\nDecember 01, 2019 12:21:20\nޢުމަރު ނަޞީރު މައްޗަށް ތުހުމަތުކުރުވާ މައްސަލައެއް އެންޓިކޮރަޕްޝަނުން ބަލަނީ


Addu Flat Thah Nudhevi Huree Masakkaiy Thah Ehaa Baarah Kuriyah Nudhaathee - Minister Aathifa - Vaguthu\nކޮވިޑް-19: ތިލަދުންމަތި ބޮޑު ބިރުވެރިކަމަކަށް! -9ގަޑިއިރު ކުރިން\nއައްޑޫ ފްލެޓްތައް ނުދެވި ހުރީ މަސައްކަތްތައް އެހާ ބާރަށް ކުރިޔަށް ނުދާތީ - މިނިސްޓަރ އާތިފާ\nވަގުތު އިމޭޖްސް/ މުހައްމަދު އަފްޒަލް\nއައްޑޫ ސިޓީގައި ކުރީ ސަރުކާރުން އަޅާފައިވާ ފްލެޓްތައް ރައްޔިތުންނާއި ހަވާލު ނުކުރެވި ހުރީ، އެހާ ބާރަށް އެތަންތަނުގައި ނުކުރެވި ހުރި މަސައްކަތް ކުރިޔަށް ނުދާތީ ކަމަށް ހައުސިންގ މިނިސްޓަރ އާމިނަތު އާތިފާ ވިދާޅުވެއްޖެއެވެ.\nސަންގު ޓީވީގެ "ޚަބަރަށްފަހު" ޕްރޮގްރާމުގައި ވާހަކަ ދައްކަވަމުން މިނިސްޓަރ އާރިފާ ވިދާޅުވީ، އައްޑޫ ސިޓީ ފޭދޫގައި މިދިޔަ ސަރުކާރުން ޤާއިމްކޮށްފައިވާ ފްލެޓްތައް ނިމިފައިވާ ކަމަށާއި މިހާރު އެތަންތަނުގައި ހުރީ މަރާމާތުގެ މަސައްކަތްތަކެއް ކަމަށެވެ. ނަމަވެސް އެ މަސައްކަތްކޮށް ނިމޭނެ ދުވަހެއް އެކަމަނާ ހާމައެއް ނުކުރައްވައެވެ. މިނިސްޓަރ ވިދާޅުވީ، ހިތަދޫގައި އަޅާފައިވާ ފްލެޓްތަކަށް ޙަވާލު ނުކުރެވިގެން އުޅެނީ ފެނާއި ނަރުދަމާގެ ޚިދުމަތް ޤާއިމް ނުކުރެވިގެން ކަމަށެވެ.\nމިނިސްޓަރ އާތިފާ ދާދިފަހުން އައްޑޫ ސިޓީއަށް ކުރެއްވި ދަތުރުފުޅެއްގައި އެރަށުގެ ފޭދޫގައި އިމާރާތްކޮށްފައިވާ ފްލެޓްތައް ބައްލަވާލެއްވިކަން ހާމަކުރައްވަމުން ވިދާޅުވީ، އެތަނުގައި ހުރި މައްސަލަތައް އެކަމަނާއަށް ފޮނުވާ ދެއްވުމަށް އައްޑޫ ސިޓީ ކައުންސިލްގެ މެމްބަރުންގެ ގާތުން އެދިފައިވާނެ ކަމަށެވެ.\n"އަޅުގަނޑު އެހައްދުވަހު އެތަނަށް ދިޔަ ދަތުރެއްގަ ދާންވެސް ދިޔައިން. އެތާނގަ ދެން މިހާރު ހުރީ އެމީހުންގެ ރިޕެއާ ދުވަސްވަރުގެ ތެރޭގަ ރަނގަޅު ނުކޮށްދެވި ހުރި ކަންތައްތަކޭ އަޅުގަނޑު ކައިރީ ވިދާޅުވި. ... އަޅުގަޑު ދެންނެވިން އައްޑޫ ސިޓީ ކައުންސިލް މެމްބަރުންގެ ގާތުގައި އެ އެއްޗެހިތައް އަލުން އަޅުގަނޑަށް ފޮނުވަދޭށޭ،" ފޭދޫގައި ޤާއިމްކޮށްފައި ހުރި ފްލެޓްތަކާއި ގުޅޭގޮތުން ވާހަކަ ދައްކަވަމުން މިނިސްޓަރ ވިދާޅުވިއެވެ.\nއައްޑޫ ސިޓީ ހިތަދޫގައި ޤާއިމްކޮށްފައިވާ ފްލެޓްތައް ނުދެވި ހުރި ސަބަބު ހާމަކުރައްވަމުން މިނިސްޓަރ އާތިފާ ވިދާޅުވީ، ހިތަދޫގައި ހުރީ ހަމައެކަނި ފްލެޓްތައް ކަމަށާއި ބޭނުންވާ ވަސީލަތްތައް އެ ފްލެޓްތަކުގައި ނެތް ކަމަށެވެ. އެހެންކަމުން އެ ފްލެޓްތަކަށް ބޭނުންވާ ފެނާއި ނަރުދަމާ ޤާއިމް ކުރުމުގެ މަސައްކަތް ފެނަކައާއި ހަވާލުކޮށްގެން ކުރިޔަށް ގެންދިއުމަށް "ބަލަމުން"ދާ ކަމަށް މިނިސްޓަރ ވަނީ ވިދާޅުވެފައެވެ.\nމިނިސްޓަރ އާތިފާ ވިދާޅުވިގޮތުގައި ހިތަދޫގައި ހުރި ފްލެޓްތަކަށް ބޭނުންވާ ވަސީލަތްތައް ޤާއިމްކުރުމަށް މިނިސްޓްރީއަށް ވަނީ ބަޖެޓްވެސް ލިބިފައެވެ. ނަމަވެސް މިސަރުކާރުގައި އެ މަސައްކަތް ކުރިޔަށް ނުދާކަން މިނިސްޓަރ ގެ ވާހަކަފުޅުގައި ވަނީ ފާހަގަކުރައްވާފައެވެ.\nމިނިސްޓަރ އާތިފާ ވިދާޅުވީ، ހައުސިންގ މިނިސްޓްރީން ބެލީ ހިތަދޫ ފްލެޓްތައް މިދިޔަ ތިން މަހެއްހާ ދުވަހުގެ ތެރޭ ހަވާލު ކުރެވޭތޯ ކަމަށާއި ނަމަވެސް "އެހާ ބާރަށް ނުދިޔަ" ކަމަށެވެ. އަދި އެކަމަށްޓަކައި ބޭނުންވާ ފައިސާ ވެސް ހަމަޖެހިފައި ވާއިރު މިހާރު ބަލަމުން ދަނީ "އަނެއްކާވެސް އެހެން ގޮތެއް ހަދައިގެން" ކުރިޔަށް އޮތް ދެމަސް ތެރޭ މަސައްކަތްތައް ނިންމޭތޯ ކަމަށް މިނިސްޓަރ އާތިފާ ވިދާޅުވިއެވެ.\n"އަޅުގަނޑުމެންނަށް ޚާއްސަ ބަޖެޓެއް ދެއްވާފަ އެބައޮތް ފެނަކައާ އެކީގަ. އެހެންވީމަ އަޅުގަނޑުމެން ބެލީ މިދިޔަ ތިން މަސް ދުވަހުގެ ތެރޭ ޑެލިވާ ކުރެވޭތޯ. އެހެން ނަމަވެސް އެހާ ބާރަކަށް ނުދިޔަ. ފައިސާވެސް ހަމަޖައްސަވާ ދެއްވާފަ ހުރީ. އެހެންވީމަ އަޅުގަނޑުމެން މި ބަލަނީ އަނެއްކާވެސް އެހެން ގޮތެއް ހަދައިގެން ގާތްގަނޑަކަށް ކުރިޔަށް އޮތް ދެމަހެއްހާ ދުވަހުގެ ތެރޭ މިކަންތައްތައް ނިންމަން،" މިނިސްޓަރ ވިދާޅުވިއެވެ.\nރައީސް އިބްރާހީމް މުޙައްމަދު ސޯލިހުގެ ސަރުކާރު އައި ފަހުން މިވީ ދުވަސްތަކުގައި ބޯހިޔާވަހި ކަމުގެ ފާހަގަކޮށްލެވޭ މަސައްކަތްތަކެއް ކުރެވިފައި ނުވާއިރު، ކުރީ ސަރުކާރުތަކުން ފަށާފައިވާ ބައެއް ޕްރޮޖެކްޓުތައްވެސް ހުއްޓުމާއި އެކު، ނިމިފައި ހުރި ފްލެޓް ފަދަ ތަންތަން ހަވާލު ނުކުރެވިވާކަމުގެ ޝަކުވާ ވަނީ ބޮޑުވެފައެވެ.\nހައުސިންގ މިނިސްޓަރ އާތިފާ މިރޭ ވިދާޅުވީ، މި ސަރުކާރުގެ ފުރަތަމަ ތިން އަހަރުގެ ތެރޭގައި ހައުސިންގ މައްސަލަ އަށް ހައްލެއް ހޯދޭނެ ކަމަށެވެ.\nރައީސް އަބްދުﷲ ޔާމީނުގެ ސަރުކާރުގައި އައްޑޫ ސިޓީ ހިތަދޫގައި ޤާއުމްކޮށްފައިވަނީ 264 ފްލެޓެވެ. ރަށްތަކުގެ އާބާދީއަށް ބަލައި މީގެ ތެރެއިން ހިތަދޫ ރައްޔިތުންނަށް 150 ފްލެޓް ޚާއްސަ ކުރައްވާފައިވާއިރު، މަރަދޫ އަދި މަރަދޫފޭދޫ ރައްޔިތުންނަށް 30 ފްލެޓް އަދި ފޭދޫ ރައްޔިތުންނަށް 50 ފްލެޓް ޚާއްސަ ކުރެވިފައި ވެއެވެ. އެ ފްލެޓްތަކުގެ އިމާރާތް ކުރުމުގެ މަސައްކަތް ނިންމާލާފައިވާތާ އެތައް ދުވަހެއް ވަނީ ވެފައެވެ. ޔާމީންގެ ސަރުކާރުގެ ގެދޮރުވެރިކުރުމުގެ ޕްރޮގްރާމުގެ ދަށުން އައްޑޫ ސިޓީ ހުޅުމީދޫގައިވެސް 48 ފްލެޓް އިމާރާތްކޮށްފައި ވެއެވެ.\nމެއި 28, 2019 06:16\nޔާމީނު ސަރުކާރުން ކޮށްދެއްވި ބުރަ މަސައްކަތްތަކަށް ހަދާނެ ނަހަދާނެ ގޮތެއް ނޭގިގެން ތިޔައުޅެނީ! ރައްޔިތުންނަށް ދޭންޖެހޭ އެއްޗެއް ރައްޔިތުންނަށް ދީބަލަ!\nމެއި 28, 2019 06:19\nއެހެންވީމަ ތިވަރުގެ ކަމެއް ނުކުރެވޭ މީހަކު ތިވަރުގެ މަގާމެއްގަ ހުންނާކައް ނުވާނެއެއް ނުން ދެންވެސް އިސްތިއުފާ ދީފަ ގެއައްދޭ އެހެން ނޫނީ މައުމޫނު ކައިރިއައް\nމެއި 28, 2019 07:58\nރައްޔިތުންގެ ފައިސާއިން ތިބޭފުޅުންނަށް ލިބެންޖެހޭ ހަމަ އެންމެ ލޯލާރިއެއްވެސް ނުލިބިނެތް އަދި އެއިން އެއްޗެއް ލިބުމުގައި ލަހެއްވެސް ނުވޭ. އެހެންނަމަވެސް ތިބޭފުޅުން ރައްޔިތުންނަށް ކަމެއްކޮށްދޭން ޖެހިއްޖެއްޔާމު އެދެން ކަންތަކާއި ޖެހުނީ ބަޖެޓޭ ނަރުދަމާއޭ ކަހެރުވަކޭކިޔާނެ ތިބެގެން. ހިތަދޫގައި ހުރި ތިޔަބުނާ ފްލެޓްތަކެއް ނިމިފައި ހުންނަތާ ކިތަށްދުވަސްވެއްޖެ؟ ކަރަންޓަކަސް ނަރުދަމާއަކަށް އެހެން އެއްޗަކަށް ގުޅަންޏާމު ގުޅާހާދުވަސްވެއްޖެދޯ. ދެންތިބޭ މަރާމާތު ކޮށްލަކޮށްލައި.\nމެއި 28, 2019 16:50\nތީފެއިލްވެފަ އޮތް މުއައްސަސާއެއް.ކަމަނާ އިސްތިއުފާދެއްވާފަ ގެއަށްވަޑައިގަންނަވާ. ކޮބާ ސިވިލްސާރވަންޓުންގެ ފްލެޓްތައް. އެތައްބައެއްގެ ހައްގަށް ތުޔައަރާވަޑައިގަންނަވަނީ\nމެއި 29, 2019 00:08\nފްލެޓްތައް ނިމިފަ ހުރިއިރުވެސް ނުދޭން ކޮންމެސް ބަހަނާއެއް ދައްކަނީ . ރައްޔިތުން މިޖެހެނީ ކުރީގެ ސަރުކާރުން ރައްޔިތުންނަށް ދޭން ބިނާކޮށްނިންމާފަ ހުރި ފްލެޓްތަކަށްވެސް އެދި އާދޭސް ކުރަން . ކޮށްދޭނަން ! ކޮށްދޭނަން ނޫން އެއްޗެއް ރިޔާސީ އިންތިޚާބުއްސުރެ މިއަދާ ހަމަޔަށްވެސް ނުކިޔާ . ރައްޔިތުން ޅޮސް އުނދޯއްޔަށް އަރުވައިގެން ހެއްލަނީ . ފްލެޓްތައް ރައްޔިތުންނާ ހަވާލް ކުރޭ. ޢެހެން ނޫނީ އަހަރުމެން ސީދާ ޙަރަކާތަށް ނުކުންނާނަން ރޯދަމަސް ހަމަ ނިމޭތަނުން . ބަހަނާ ދައްކާނެ ކަމެއް ނެތް


BML in kuda kudhinnah promotion eh fashaifi\nބީއެމްއެލްއިން ކުޑަކުދިންނަށް ޕްރޮމޯޝަނެއް ފަށައިފި\nހިތާދޫ އޮންލައިން | 03 އޮކްޓޯބަރ 2018\nބޭންކް އޮފް މޯލްޑިވްސް އިން ކިޑްސް ސޭވަރ އެކައުންޓުގެ ޕްރޮމޯޝަނެއް މިއަދު ފަށައިފިއެވެ.\nބޭންކުން މައުލޫމާތުދޭގޮތުގައި ކުޑަކުދިންނަށް އަމާޒުކޮށްގެން ރާއްޖޭގައި ތައާރަފް ކުރި ފުރަތަމަ ބޭންކް އެކައުންޓްކަމަށްވާ ބީއެމްއެލް ކިޑްސް ސޭވަރ ޕްރޮމޯޝަން ކުރިއަށްދާނީ މިއަދުން ފެށިގެން މިމަހުގެ ނިޔަލަށެވެ.\nމި ޕްރޮމޯޝަންގެ މުއްދަތުގައި އެކައުންޓް ހުޅުވާ ފަރާތްތަކަށް އެއްވެސް ފީއަކާ ނުލައި މާސްޓަރކާޑު ގެ ޕްރިޕެއިޑް ކާޑަކަށް އެދި ހުށަހެޅުމުގެ ފުރުސަތުވެސް ހުޅުވާލެވިފައިވާކަމަށާއި މިކާޑަކީ ބޭނުން އަދަދެއް އެކާޑަށް ޖަމާކުރެވޭނެ ކާޑެއް ކަމުގައި ބޭންކުން ބުނެއެވެ. އަދި މި ކާޑު ދޫކުރުމަށް ހަމަޖެހިފައިވަނީ ކިޑްސް ސޭވަރ އެކައުންޓް ނިސްބަތްވާ ކުއްޖާގެ ނަމުގައި ކަމަށާއި މި ޕްރޮމޯޝަންގެ މުއްދަތުގައި އުމުރުން އަށާރަ އަހަރުން ދަށުގެ ކޮންމެ ކުއްޖަކަށްވެސް ބީއެމްއެލް ކިޑްސް ސޭވަރ އެކައުންޓާއެކު މި ކާޑު ލިބިގެންދާނެ ކަމުގައި ބޭންކުން ބުނެއެވެ.\n“މީގެ އިތުރުން ޕްރޮމޯޝަންގެ މުއްދަތުގައި ކިޑްސް ސޭވަރ އެކައުންޓް ހުޅުވާ ފަރާތްތަކުގެ ތެރެއިން ގުރުއަތުން ހޮވޭ ފަރާތަކަށް 15،000 ރުފިޔާ ދިނުމަށްވަނީ ހަމަޖެހިފައެވެ. އަދި އިތުރު3ފަރާތަކަށް 5،000 ރުފިޔާވެސް ލިބިގެން ދާނެއެވެ.” ބޭންކުން މައުލޫމާތުދެއެވެ.\nބޭންކުން ބުނީ ކިޑްސް ސޭވަރ އެކައުންޓް އޮޕަރޭޓްކުރެވޭނީ އެ ކުއްޖެއްގެ މަންމަ ، ބައްފަ ނުވަތަ ގާނޫނީ ބެލެނިވެރިއަކަށް ކަމަށެވެ. މި އެކައުންޓް ދިވެހި ރުފިޔާ އާއި ޑޮލަރުންވެސް ހުޅުވޭއިރު އެކައުންޓްގައި ބަހައްޓަންޖެހޭ އެންމެ ދަށް އަދަދަކީ 100 ރުފިޔާ އަދި 10 ޑޮލަރެވެ. ކިޑްސް ސޭވަރ އެކައުންޓް އޮޕްރޭޓްކުރާ ފަރާތަކުން ބޭނުންވާ ގޮތަކަށް އެކައުންޓަށް ފައިސާ ޖަމާކުރުމުގެ ފުރުސަތުވެސް ލިބޭނެއެވެ. މި ގޮތަށް ޖަމާކުރާއިރު އެއްވެސް ޗާޖެއް ނުނަގާނެއެވެ. އަދި މީގެ އިތުރުން އިންޓަރނެޓް ބޭންކިންގ މެދުވެރިކޮށް އެކައުންޓް ބަލާލުމުގެ ފުރުސަތުވެސް ލިބޭނެއެވެ.\nކިޑްސް ސޭވަރ އެކައުންޓް ފަރުމާކުރެވިފައިވަނީ ދިގުމުއްދަތެއްގައި ކުދިންގެ މުސްތަޤްބަލަށްޓަކައި ރައްކާކުރާ ފައިސާ އެ ކުދިންނަށް އުމުރުން 18 އަހަރުވުމުން އެ ފައިސާގެ ބޭނުން ހިފޭ ގޮތަށެވެ. މި ގޮތުން މި އެކައުންޓްގައި ހުންނަ ފައިސާ މަތީ ތަޢުލީމް ހޯދުމަށް ބީއެމްއެލް އިން ދޫކުރާ ކިޔަވާލޯނުގެ އިކުއިޓީ ގޮތުގައިވެސް ބޭނުންކުރެވޭނެއެވެ. ބޭސްފަރުވާ އަށާއި ކުއްޖާގެ ކިޔެވުމަށް ކޮންމެހެން ކުރަންޖެހޭ ޚަރަދެއްކުރުމަށްޓަކައި މި އެކައުންޓުން ކޮންމެ މަހަކު އެއްފަހަރު ފައިސާ ނެގުމުގެ ފުރުސަތު ބެލެނިވެރިޔާ އަށް ލިބޭނެއެވެ.\nކިޑްސް ސޭވަރ އެކައުންޓް ހުޅުވުމަށް ބޭނުންވާ ފަރާތްތަކުން ބީއެމްއެލް ކޮންޓެކްޓް ސެންޓަރގެ ނަންބަރު 3330200 އަށް ގުޅާލުމުން އެޕޮއިންޓްމަންޓް ހަމަޖެހިގެންދާނެކަމުގައި ބޭންކުން ބުނެއެވެ.


Nurahkalah hushaelhifaivaa Kudhin Dhenegannane Mingandu Ekuvalaalaifi\nމަޖިލީހުގެ ކޮމެޓީގައި މުއައްސަސާތަކުގެ ވެރިން\nނުރައްކަލަށް ހުށައެޅިފައިވާ ކުދިންނާއި އާއިލާތައް ދެނެގަންނާނެ މިންގަނޑެއް ޖެންޑާ މިނިސްޓްރީން އެކުލަވާލައިފި އެވެ.\nއެ މިނިސްޓްރީން މިފަދަ މިންގަނޑެއް އެކުލަވާލާފައި ވަނީ ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން ނިންމި ނިންމުމަކާއި ގުޅިގެން އެފަދަ ގަވާއިދެއް އެކުލަވައިލުމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެންގެވުމާއި ގުޅިގެންނެވެ.\nޖެންޑާ މިނިސްޓްރީން ބުނީ ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން އަންގާފައިވާ ގޮތަށް "ރިސްކް ކުރައިޓީރިއާ" މަޖިލީހަށް ފޮނުވާފައިވާ ކަމަށެވެ. އަދި އެ މަސައްކަތް ނިންމާފައި ވަނީ ޖެންޑާއަށް ދީފައިވާ ދެ ދުވަހުގެ މުހުލަތުގެ ތެރޭގައި ކަމަށެވެ.\nމަޖިލީހުގެ އިދާރާއިން ވެސް ވަނީ ނުރައްކަލަށް ހުށައެޅިފައިވާ ކުދިންނާއި އާއިލާތައް ދެނެގަންނާނެ މިންގަނޑެއް ޖެންޑާ މިނިސްޓްރީން އެކުލަވާ އެ މަޖިލީހަށް ފޮނުވާފައިވާ ކަމަށް ބުނެފަ އެވެ.\nގއ. ކަނޑުހުޅުދޫގައި ދެ އަހަރުގެ ކުޑަކުއްޖަކަށް އޭނާގެ މުނިކާފަ އާއި ކާފަ ޖިންސީ ގޯނާ ކުރި ކަމަށް ބުނާ މައްސަލައާ ގުޅިގެން ހިއުމަން ރައިޓްސް ކޮމިޓީން މުއައްސަސާތަކާއެކު ބޭއްވި ބައްދަލްވުމަށްފަހު ހަ ކަމެއް ކުރުމަށް ވަނީ ނިންމާފަ އެވެ.\nމަޖިލީހުގެ ކޮމެޓީގައި މުއައްސަސާތަކުގެ ވެރިން --\nހިއުމަން ރައިޓްސް ކޮމިޓީން ނިންމި ކަންކަން ކުރުމަށް މުއައްސަސާތަކަށް މަޖިލީހުގެ ރައީސް ނަޝީދު ވަނީ އަންގަވާފައެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މިނިސްޓްރީ އޮފް ޖެންޑާ އެންޑް ފެމިލީ + ޝިދާތާ ޝަރީފު


Worldcup In Bali Vumah Fahu Neymar Football Balaahitheh Nuvey - Vaguthu\n2 އަހަރު ކުރިން ( ޖުލައި 23, 2018 )\nމިއަހަރު ރަޝިޔާގައި ކުރިޔަށް ގެންދިޔާ ވޯލްޑް ކަޕުގެ ކުއާޓާ ފައިނަލުން ބެލްޖިއަމް އާއި ކުޅޭ ބަލިވުމަށްފަހު ބްރެޒިލްގެ ތަރި ނޭމާ ފުޓުބޯޅަ ބަލާހިތް ނުވާ ކަމަށް އޭނާ ބުނެފިއެވެ.\nވޯލްޑް ކަޕު ކުއާޓާ ފައިނަލުގައި ބަލިވެ މުބާރާތުން ވަކި ވުމަށް ފަހު ފުޓުބޯޅަ މެޗެއް ބަލާހިތެއް ނުވާ ކަމަށް ނޭމާ ބުނި އިރު ސެމީ ފައިނަލް އަދި ފައިނަލް ވެސް ބަލަން ބޭނުން ނުވާ ކަމަށް ނޭމާ ވަނީ ބުނެފައެވެ. " އަހަރެން ދެން ނުކުޅޭނަމޭ ނުބުނާނަން، ނަމަވެސް އަހަރެން ބޭނުމެއް ނޫން ބޯޅަ އެއް ފެންނާކަށް ވެސް. މެޗެއް ބަލާކަށްވެސް" ނޭމާ ބުންޏެވެ.\nނޭމާ މިހެން ބުނެފައިވަނީ މުޅި ދުނިޔެއަށް ހުޅުވާލައިގެން ނޭމާ ބާއްވާ 'ނޭމާ ޖޭއާރް 5' މުބާރާތް ކުޅެމުން ދަނިކޮށެވެ. ވޯލްޑް ކަޕަށް ފަހު ކަންތައް ވީގޮތާއި މެދު ވާހަކަ ދައްކަމުން ދިޔަ އިރު އޭނާ ހުރީ ވަރަށް ހަމަ ޖެހިލައިގެންނެވެ. ހަމަ އެހެންމެ ނޭމާގެ6އަހަރުގެ ދަރިފުޅުވެސް ހުރީ އޭނާ އާއި އެކުގައެވެ.\n"އަހަރެން ހުރީ ވަރަށް ދެރަވެފައި، ނަމަވެސް މިހާރު އެހާ ދެރައެއް ނުވޭ، އަހަރެންގެ ދަރިފުޅާއި އާއިލާ އަދި ރައްޓެހިން ބޭނުމެއް ނުވޭ އަހަރެން ދެރަވެގެން ހުންނާކަށް. ދެރަ ވުމަށް ވުރެ ގިނައިން އުފާވެރި ކަންތައް ވެފައި އެބަހުރި."\nމީގެ އިތުރުން ރިއަލް މެޑްރިޑަށް ނޭމާ ބަދަލު ވާކަމަށް ބުނާ ވާހަކަ އާއި ބެހޭ ގޮތުން ސްޕެއިންގެ ނޫސްވެރިއެއް ސުވާލު ކޮށްލުމުން އޭނާ ބުނެފައިވަނީ، އެއީ މީޑިއާ އިން ދައްކާ ވާހަކަ ކަމަށާއި އެވާހަކަ ދައްކާ މީހުންނަށް އޭނާ އަށް ވުރެ ބޮޑަށް އޭނާގެ ހަޔާތުގެ ކަންތައް އެންގެނީ ކަމަށެވެ.\nނޭމާ ބުނާގޮތުން ޕީއެސްޖީގެ އާ ކޯޗު ތޯމަސް ޓުޗެލް އަކީ ވަރަށް މޮޅު ކޯޗެކެވެ. ހަމަ އެހެންމެ ދުނިޔޭގެ ފެންވަރުގެ ކީޕަރު ޖިއަންލުއީޖީ ބުފޮން އާއި އެކު ކުޅެން އޭނާ ހުރީ ކެތްމަދު ވެފައެވެ.\nޖުލައި 23, 2018 18:49\nދެން ހިނގާ ޕްރޮފެޝަން ބަދަލުކޮށްލަމާ! ވަދު އަޅަންދާނީ. ނޫނީ ފަރުމަހަށް. ޥަރަށް ވިޔަފާރި ރަނގަޅު.\nޖުލައި 23, 2018 20:40\nކަމެއްް ވާއިރަށްް މަހައްް ދާޝޭ ކިއްްކުރަން ތި ގޮވަނީ\nޖުލައި 26, 2018 13:54\nނޭމާ ބަލާހިތްވަނީ ޑްރާމާ ދޯ...


ކާވެނި ކުރަންވީ ނޫކަށީފުރާގެ އެންމެ ޗާލޫކީ ދުވަސްވަރުއެވެ.\nއިންސާނުން އެ މީހުންގެ ޙަޔާތައް ވަކިޚާއްޞަ ބައިވެރިއަކު ހޯދުން އެއީ މުޙިއްމު ކަމެއްތޯއެވެ؟ އަދި އެއީ ކޮންމެހެން ކުރަންޖެހޭ ކަމެއް ބާއެވެ؟ މިއީ ކޮށްލަން ރަނގަޅު ސުވާލުތަކެކެވެ. މި ސުވާލުތަކަށް އިލާހީ ޖަވާބެއް އޮތްތޯ ބަލަމާ އަންނާށެވެ!\nއިންސާނީ ނަސްލު ޤިޔާމަތްދުވަހާއި ޖެހެންދެން ދުނިޔޭގައި ދެމިއޮތުން އެއީ އިންސާނުން ވުޖޫދުކުރެއްވުމުގެ ކުރިން ވެސް، ޚާލިޤްވަންތަ ﷲ، ބަޝަރިއްޔަތުގެ ކިބައިގައި ލައްވާފައިވާ އަސާސީ ސިފައެކެވެ.\nއެ އިލާހު ވަޙީކުރައްވަނީ، ﴿وَإِذْ قَالَ رَبُّكَ لِلْمَلاَئِكَةِ إِنِّي جَاعِلٌ فِي الأَرْضِ خَلِيفَةً …﴾ (البقرة: 30). މާނައީ:- “ހަމަކަށަވަރުން، ކަލޭގެފާނުގެ ވެރިރަސްކަލާނގެ ބިމުގައި خليفة އަކު ލައްވާހުށީމޭ ملائكةންނަށް وحى ކުރެއްވިހިނދު ހަނދުމަކުރައްވާށެވެ!” މިއެވެ.\nމި އާޔަތުގައި އަންގަވާފައިވާ خليفة އަކީ އިންސާނުންނެވެ. އެއިން މުރާދު ކުރެވެނީ ޖީލަކަށްފަހު ޖީލެއް (ޤިޔާމަތާއި ޖެހެންދެން) ދެމިގެން ދިއުމަށެވެ. އިންސާނީ ނަސްލު ދެމި އޮންނާނީ ދަރިމައިވުމުގެ ތެރެއިންނެވެ. ދަރިމައިވުން ވަނީ ކާވެނީގެ ތެރެއިންނެވެ.\nނަބިއްޔުންނާއި ރަސޫލުންގެ ފިޠުރަތުގެ ތެރޭގައި ވެސް ކާވެންޏާއި ދަރިފަސްކޮޅު ހިމެނިގެންވިއެވެ. ކީރިތި ޤުރްއާނުގައި ﷲ سبحانه وتعالى ވަޙީކުރެއްވިއެވެ.\n﴿وَلَقَدْ أَرْسَلْنَا رُسُلاً مِنْ قَبْلِكَ وَجَعَلْنَا لَهُمْ أَزْوَاجًا وَذُرِّيَّةً …﴾ (الرعد: 38). މާނައީ:- “ހަމަކަށަވަރުން، ކަލޭގެފާނުގެ ކުރިން ތިމަންރަސްކަލާނގެ رسولން ފޮނުއްވީމެވެ. އަދި އެބޭކަލުންނަށް އަނބިންނާއި، ދަރިން ލެއްވީމެވެ. …” އަދި ހަމަ އެހެންމެ މި ފިތުރަތު ވަނީ އެހެން ހުރިހާ އިންސާނުގެ ކިބައިގައި ވެސް ލައްވާ، އެކަމަށް އަމުރު ވެސް ކުރައްވާފައެވެ.\nކީރިތި ޤުރްއާނުގައި މާތް ﷲ ވަޙީކުރައްވަނީ، ﴿وَأَنكِحُوا الأَيَامَى مِنْكُمْ وَالصَّالِحِينَ مِنْ عِبَادِكُمْ وَإِمَائِكُمْ …﴾ (النور: 32). މާނައީ:- “އަދި ތިޔަބައިމީހުންގެ ތެރެއިން މީހުނާ ނުއިނދެތިބޭ މީހުން، ތިޔަބައިމީހުން (މީހުނާ) ދެވާށެވެ! އަދި ތިޔަބައިމީހުންގެ ފިރިހެން އަޅުންނާއި، އަންހެން އަޅުންގެ ތެރެއިން ހެޔޮލަފާ މީހުން ވެސް މެއެވެ….” އަދިވެސް އެ އިލާހު އެންގެވިއެވެ. ﴿…فَانكِحُوا مَا طَابَ لَكُمْ مِنَ النِّسَاءِ مَثْنَى وَثُلاَثَ وَرُبَاعَ فَإِنْ خِفْتُمْ أَلاَّ تَعْدِلُوا فَوَاحِدَةً …﴾ (النساء: 3). މާނައީ:- “… އަންހެނުންގެ ތެރެއިން، ތިޔަބައިމީހުން ހިތްރުހޭ ބަޔަކާ ކާވެނިކުރާށެވެ! ދެ މީހުނާއެވެ. ނުވަތަ ތިން މީހުނާއެވެ. ނުވަތަ ހަތަރު މީހުނާއެވެ. ފަހެ، عدل ވެރި ނުވެވޭނެކަމަށް ބިރުގެންފިނަމަ، އެކަކާއެވެ. …”. މިއެވެ.\nކާވެނި ކުރަންވީ ތިމާގެ ނޫކަށީފުރާގެ އެންމެ ޗާލޫކީ ދުވަސްވަރުއެވެ. ހަށިގަނޑުގައި ޖޯރުހުރި ޒުވާން ޢުމުރުގައެވެ. ދަތްހުރި ދުވަހު ކާށި ކާން އުޅުމަކީ އެއީއެވެ. އެ ދުވަސްވަރު ކާވެންޏާ ދުރުދުރުން އުޅޭނަމަ ޒިނޭކުރުންފަދަ ފާޙިޝް ޢަމަލުތަކަށް އަރައިގަނެވިދާނެއެވެ. މަގުހޯދާއަރަތެއްގައި ދާނެ، ނުދާނެ ދިމާއެއް ނޭނގި ވިހާލި ވެދާނެއެވެ. މިކަމަށް އިޝާރާތްކުރަށްވާ އަޅުގަނޑުމެންގެ މާތް ނަބިއްޔާ މުޙައްމަދު ﷺ ވަނީ ޒުވާން އުމުރުގައި ކާވެނިކުރުމަށް ބާރުއަޅުއްވާފައިވެއެވެ.\nޙަދީޘްކުރައްވަނީ ”يَا مَعْشَرَ الشَّبَابِ! مَنِ اسْتَطَاعَ مِنْكُمُ الْبَاءَةَ فَلْيَتَزَّوَجْ، فَإِنَّهُ أَغَضُّ لِلْبَصَرِ، وَأَحْصَنُ لِلْفَرْجِ، وَمَن لَم يَسْتَطِعْ فَعَلَيْهِ بِالصَّومِ، فَإِنَّهُ لَهُ وِجَاءٌ“ – البخاري ومسلم – މާނައީ:- ” ޢަބްދުﷲ ޢިބްނު މަސްޢޫދު رضي الله عنهގެ ކިބައިން ރިވާވެގެންވެއެވެ. ރަސޫލުﷲ ﷺ ތިމަންމެންނަށް ޙަދީޘްކުރެއްވިއެވެ. “އޭ ޒުވާނުންނޭވެ! ތިޔަބައިމީހުންގެ ތެރެއިން ކާވެނިކުރުމަށް ކުޅަދާނަވެގެންވާ އެންމެން ކާވެނި ކުރާހުށިކަމެވެ. ފަހެ، ހަމަކަށަވަރުން އެއީ ލޮލަށްވާ ފިނިކަމެކެވެ. އަދި ފަރުޖުތަކަށްވާ ރައްކާތެރިކަމެކެވެ. އަދި ކާވެންޏެއް ކުރުމަށް ކުޅަދާނަކަން ލިބިގެން ނުވާމީހާގެ މައްޗަށް އޮތީ ރޯދަހިފުމެވެ. ފަހެ ހަމަކަށަވަރުން އެއީ އޭނާ ފާޙިޝްކަންކަމުން ދުރުކުރާނޭ އައްޑަނައެކެވެ.”\nޙަދީޘުގައި ބަޔާންވެދިޔަ ލޮލަށްވާ ފިނިކަމަކީ، ތިމާގެ ޒިންމާގެ ދަށުގައިވާ އަނބިންނާއި ދަރިންނެވެ. އެކަން ދޭހަވަނީ އަންނަނިވި އާޔަތުންނެވެ.\n﴿وَالَّذِينَ يَقُولُونَ رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ …﴾ (الفرقان: 74). މާނައީ:- “އަދި އެއީ ބުނާމީހުންނެވެ. އަޅަމެންގެ ވެރިރަސްކަލާނކޮ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ!…” ޙަދީޘުގައި ފަރުޖުތަކަށްވާ ރައްކާތެރިކަމެކޭ އެ ވަނީ، އެންމެހާ ފާޙިޝްކަމަކުން ދުރުހެލިވެވި، ތިބާގެ ޢިއްފަތްތެރިކަން ރައްކާތެރިވެގެން ވުމެވެ.\nކާވެނީގެ ބޭރުން ދަރިން ހޯދުމުގެ ފަލްސަފާއަކީ އިސްލާމްދީނާ ވަރަށް ބީރައްޓެހި ފަލްސަފާއެކެވެ. އަދި ކިއެއްތޯއެވެ. އިންސާނީ ހަމަ ބުއްދިވެސް އެކަމަށް ތަރުހީބެއްދޭ ކަމެއް ނުމެނޫންމެއެވެ. އެއީ ކީއްވެތޯއެވެ؟ އެއީ ދަރިންނަށްފަހު އަންނަ ޒިންމާގެ ބޮޑުކަމުންނެވެ.


Amatty Bandhu Kuran High Court In Amuru Kohffi - Vaguthu\nވެކްސިނާއި ދެކޮޅު މީހުންގެ ސަބަބުން ޔޫރަޕަށް ބިރު ބޮޑުވަނީ! - 58 މިނެޓް ކުރިން\nސީ ލައިފް ގްލޯބަލް ކުންފުނީގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ގެ ކޮއްކޮއާއި ދައްތައެއް ޖާމިނުވާ ގޮތަށް، ކަފާލާތުގެ ދަށުން، ޝަރުތުތަކަކާއެކު އައްމަޓީ ދޫކޮށްލަން ކްރިމިނަލް ކޯޓުން ކުރި ހުކުމް ބާތިލްކޮށް، އޭނާ ޝަރީއަތް ނިމެންދެން ބަންދު ކުރަން ހައިކޯޓުން އަމުރުކޮށްފިއެެވެ.\nއެ މައްސަލަ ހައިކޯޓުގައި އިސްތިއުނާފްކުރިއިރު، ހައިކޯޓުން މިގޮތަށް އަމުރު ކޮށްފައި ވަނީ މައްސަލަ ބެއްލެވި ތިން ފަނޑިޔާރުންގެ ތެރެއިން ދެ ފަނޑިޔާރެއްގެ އައުލަބިއްޔަތުންނެވެ.\nހައިކޯޓުގެ އަމުރުގައި ބުނެފައި ވަނީ އައްމަޓީގެ ޕާސްޕޯޓް ހިފަހައްޓަން އަމުރެއް ނެެރެފައި ނެތުމުން ފިލުމުގެ ފުރުސަތު އޮތް ކަމަށް ބެެލެވޭތީ އޭނާ ބަންދުން ދޫކޮށްލަން ދަށު ކޯުން ކުރި އަމުރު ބާތިލްކޮށް އަލުން ބަންދު ކުރަން އަމުރު ކުރާ ކަމށެވެ.\nއައްމަޓީގެ ކޮއްކޮ އަފީފާ މޫސާއާއި ދައްތަ މަރިޔަމް ނައީމާ ވެސް ކްރިމިނަލް ކޯޓަށް ހާޒިރުކޮށް އައްމަޓީ ފިލައިގެން ނުދާނެ ކަމުގެ ޔަގީން ކަން ދިނެވެ. ގާޒީ ދެން ވަނީ އައްމަޓީ ފިލައިގެން ގޮސްފި ނަމަ، އެ ދެ މީހުންނަށް އަންނާނެ އަބަދުތައް ވެސް ކިޔައިދެއްވައިފައެވެ.\nނޮވެމްބަރު 15, 2021 18:38\nޔާ ﷲ އައްމަޓީއަށް ހެޔުރަހުމަތް ލައްވައި އައްމަޓީ މިނިވަން ކޮށްދެއްވައި އަންމަޓީގެ ހިދުމަތްތެރިކަން ލިބޭނެ ގޮތް މިންވަރު ކުރައްވާށި !


އެމްއެންޕީގެ ލީޑާޝިޕް މާދަމާ ގދ. އަށް! – Gaafu.mv\nމޯލްޑިވްސް ނޭޝަނަލް ޕާޓީ (އެމްއެންޕީ) ލީޑާޝިޕްގެ ބޭފުޅުން ގދ ގެ ބައެއް ރަށްތަކަށް ކުރައްވާ ދަތުރުފުޅު މާދަމާ ފެށުމަށް ހަމަޖެހިއްޖެއެވެ.\nއެމްއެންޕީގެ މި ދަތުރުގައި އެމްއެންޕީގެ ރައީސް ކާނަލް (ރޓޑ) މުޙައްމަދު ނާޒިމް އާއި ޕާޓީގެ ނައިބު ރައީސުންގެ އިތުރުން ބައެއް އިސްބޭފުޅުން ބައިވެރިވެވަޑައިގަންނަވާނެއެވެ.\nއެމްއެންޕީ އިން މައުލޫމާތުދޭގޮތުގައި، ގދ އަށް އެ ޕާޓީން ކުރައްވާ ދަތުރުފުޅުގައި، ތިނަދޫ، މަޑަވެލި އަދި ހޯނޑެއްދޫއަށް ޒިޔާރަތްކުރުމަށް ވަނީ ހަމަޖެހިފަ އެވެ. އަދި މި ދަތުރުގައި ޕާޓީގެ ހަރަކާތްތައް ފުޅާކުރުމަށް ގިނަ ކަންތައްތަކެއް ކުރެވިގެންދާނެކަމަށްވެސް އެމްއެންޕީން ބުނެއެވެ.\nއެމްއެންޕީގެ މި ދަތުރު ނިންމާލުމަށްފަހު ޕާޓީގެ ލީޑަރޝިޕް އެނބުރި މާލެ ވަޑަގަތުމަށް ހަމަޖެހިފައިވަނީ، 2021 ޑިސެމްބަރ7ވާ ބުރާސްފަތި ދުވަހުގައެވެ.\nއެމްއެންޕީ އުފެއްދުމުގެ ހުއްދަ އިލެކްޝަންސް ކޮމިޝަނުން ދެއްވައިފައި ވަނީ 15 ޖުލައި 2021 ވީ ދުވަހުއެވެ. އެ ޕާޓީން ވަނީ މިއަހަރު އެޕާޓީއަށް 10000 މެމްބަރުން ހަމަކުރުމަށް ކަނޑައެޅި ޓާގެޓް މަދު ދުވަސްކޮޅެއްގެ ތެރޭގައި ހަމަކޮށްފައެވެ.\nއެ ޕާޓީ އުފެއްދުމުގެ މަޤްޞަދަކީ ދިވެހީންގެ ތެރޭގައި ޤައުމީ ފިކުރުު ވަރުގަދަކޮށް ދިވެހީން އެދޭ ކަންކަން ފުރިހަމައަށް ހާސިލްކުރުމަށް ޓަކައި، ޤާނޫނީ ގޮތުން ލިބިދޭ އެންމެހައި ބާރާއި އިޚްތިޔާރާއި ޙައްޤުތައް 2023ވަނަ އަހަރުގެ ރިޔާސީ އިންތިޚާބު ކާމިޔާބު ކުރުމަށް ކުރަންޖެހޭ ހުރިހާ މަސައްކަތެއް ކުރުން ކަމަށް އެމްއެންޕީން ވަނީ ބުނެފައެވެ.\nރާއްޖެއިން އިތުރު 2499 މީހުން ކޮވިޑަށް ފައްސި ވެއްޖެ\nގައްދޫއިން މިއަދު 10 މީހަކު ފައްސިވި ނަމަވެސް އެކްޓިވް ކޭސްގެ އަދަދު ދަށަށް!


Miaharu Nerey Iphone In Fennaanee Kon Badhaleh? - Vaguthu\nކޮވިޑް-19: އަތޮޅުތަކުގެ އަދަދު މައްޗަށް -4ގަޑިއިރު ކުރިން\nކޮންމެ އަހަރަކު ވެސް އައިފޯން ބާޒާރަށް ނެރުމުގެ ކުރިން، ނިކުންނަން އުޅޭ އައިފޯނާއި ގުޅޭ ގޮތުން ތަފާތު ވާހަކަތައް ދެކެވެއެވެ. އެއުސޫލުން މިއަހަރު ވެސް އައިފޯނާއި ގުޅޭ ގޮތުން މިހާރު އަންނަނީ ތަފާތު ވާހަކަތައް ދެކެވެމުންނެވެ.\nއެޕަލްގެ އުފެއްދުންތަކާއި ގުޅޭ ގިނަ މައުލޫމާތުތަކެއް ގެނެސްދޭ "9ޓު5މެކް" އިން ބުނާ ގޮތުގައި މިއަހަރު ނެރޭނީ އައިފޯން-13 ނުވަތަ އައިފޯން-12 އެސްގެ ނަން ދީފައިވާ ފޯނެކެވެ. މިއަހަރު ނެރޭ އައިފޯންގެ އެންމެ ހާއްސަ އެއް ސިފައެއްގެ ގޮތުގައި ފާހަގަ ކުރެވެނީ އައިފޯން-13 ޕްރޯގައި އޮޓޯފޯކަސް އާއިއެކު އަލްޓްރާ ވައިޑް ލެންސެއް ހިމެނުނެވެ.\nމިހާރު އައިފޯންގައި ހިމެނެނީ ފިކްސްޑް ފޯކަސް ހިމެނޭ އަލްޓްރާ-ވައިޑް ލެންސެކެވެ. އެހެންކަމުން މިހާރު ބައިވަރު އެއްޗެހިތަކެއް ފެންނަން ހުންނައިރު ވަކިއެއްޗަކަށް ފޯކަސްކޮށް ފޮޓޯއެއް ނުނެގެއެވެ. އޮޓޯފޯކަސް އާއިއެކު ވަކިވަކި އެއްޗެއްސަށް ފޯކަސް ކޮށްގެން ފޮޓޯ ނެގުމުގެ ފުރުސަތު ފޯނު ބޭނުންކުރާ ފަރާތްތަކަށް ލިބިގެންދާނެއެވެ.\nމިއަހަރު ނެރޭ އައިފޯންގައި 5ޖީ ސަޕޯޓް ކުރާނެ ކަމަށް ވެސް ރިޕޯޓްތައް ބުނެއެވެ.\nއައިފޯން-13 ވެގެން ދާނީ ފޮޓޯ ނެގުމަށާއި ވީޑިއޯ ކުރުމަށް މިހާރަށްވުރެ ވެސް ބޮޑު އިތުރު ފުރިހަމަކަމެއް ގެނެސްދޭނެ ފޯނަކަށް ކަމަށް "9ޓު5މެކް" ގައި ބުނެފައި ވެއެވެ. ނަމަވެސް ކެމެރާއަށް އިތުރު ކުރިއެރުންތަކެއް ލިބިގެން ދާނީ އައިފޯން-13 ޕްރޯގައި ކަމަށާއި އާޖެނެރޭޝަންގެ އައިފޯން ދެން ނެރޭނީ 2022 ގައި ކަމަށް ވެސް "9ޓު5މެކް" ގައި ބުނެފައި ވެއެވެ.\nއާއައިފޯން ދައްކާލާނެ ކަމަށް ބެލެވެނީ ސެޕްޓެމްބަރ މަހުގެ ނުވަތަ އޮކްޓޯބަރ މަހު އެވެ.\nޖޫން 29, 2021 14:22\nތިންތަނުން ކެކޭ އުނދުނެއްތަ؟


ބުދަ ،17 ފެބުރުއަރީ 2021 / 13:48\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ގދ. ތިނަދުއާއި ނ. ވެލިދޫގައި ހިންގި މަސްތުވާތަކެތީގެ އޮޕަރޭޝަނެއްގައި ދެ މީހަކު ހައްޔަރުކޮށް އެ މައްސަލަތައް ފުލުހުން ތަހުގީގު ކުރަން ފަށައިފިއެވެ.\nއެގޮތުން، ނ. ވެލިދޫގައި ހިންގި މަސްތުވާތަކެތީގެ އޮޕަރޭޝަނަކީ ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި މަހު 16 ވަނަ ދުވަހުގެ ރޭ ހިންގި އޮޕަރޭޝަނެކެވެ. ވެލިދޫ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އެ އޮޕަރޭޝަނުގައި، އެ ރަށު ކެފޭއަކުން 37 އަހަރުގެ ދިވެހި ފިރިހެނަކު ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ފިލްމު ހުސްކުރި ދަޅެއް ފެނިފައިވެއެވެ.\nގދ. ތިނަދޫގައި ހިންގި މަސްތުވާތަކެތީގެ އޮޕަރޭޝަނަކީ ތިނަދޫއިން ގައްދުއަށް މަސްތުވާތަކެތި ގެންދަންއުޅޭ ކަމަށް ފުލުހުންގެ އިންޓެލިޖެންސަށް ލިބުނު މައުލާމާތަކާ ގުޅިގެން ހިންގި އޮޕަރޭޝަނެކެވެ. މި މަހުގެ 14 ވަނަ ދުވަހު ތިނަދޫ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 25 އަހަރުގެ ދިވެހި ފިރިހެނެކެވެ. އެ ރަށު މަގުމަތިން އޭނާ ހައްޔަރުކޮށް ބަަލައި ފާސްކުރިއރު މަސްތުވާތަކެތި ކަމަށް ބެލެވޭ އެއްޗެއްހުރި 25 ރަބަރު ޕެކެޓު ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ތިނަދޫ މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބައްދުގައި ބަހައްޓައިގެން ތަހުގީގު ކުރިއަށް ގެންދިއުމަށް 15 ދުވަހުގެ މުއްދަތު ދީފައިވެއެވެ.


Kula jahsaafothakee bodethi meehunge stres filuvaaladhey ehcheh!\nކުލަ ޖައްސާފޮތަކީ ބޮޑެތި މީހުންގެ ސްޓްރެސް ފިލުވާލަދޭ އެއްޗެއް!\nބިޒީ އަދި ވަރުބަލި ދުވަހަކަށްފަހު އެންމެންވެސް ހިޔާރުކުރަނީ އޮންތާލާ ނިދާލުމަށެވެ. އަދި އެކަމުގެ ސަބަބުން ވަރުބަލިކަން ފިލި ނަމަވެސް ވިސްނަންޖެހޭ ކަންތަކާއި ވިސްނުންތަކުން ދުރުވާން އުނދަގުލެވެ.\nފަހުގެ ދިރާސާއަކުން ދައްކާގޮތުގައި އަވަދިނެތި މަސައްކަތުގައި އުޅުމަށްފަހު ކުލަޖައްސާފޮތެއްގައި ކުލަޖެއްސުމަށް ވަގުތުކޮޅެއް ހޭދަކޮށްލާނަމަ އެކި ވިސްނުންތަކާއި ދުރުވެ ސިކުނޑިއަށް ފަސޭހަކަމެއް ލިބިގެންދާ ކަމަށެވެ.\nއެސިސްޓެންޑް ޕްރޮފެސާ އެޓް ޑްރެސެލް ޔުނިވާސިޓީގެ ގިރިޖާ ކައިމަލް ހެދި މިދިރާސާގައި ވަނީ 19 އަހަރާއި 67 އަހަރުގެ މީހުން ބޭނުންކޮށްފަ އެވެ. އަދި 40 މިނެޓަށް ކުރިއަށްގެންދިޔަ މި ދިރާސާގައި ވަނީ އާދައިގެ ކުލަ ބޭނުންކޮށްގެން ފޮތެއްގައި ކުލަޖެއްސުމަށާއި އާޓް ތެރަޕިސްޓެއްގެ އެހީގައި ކުލަޖެއްސުމަށް އެދިފައެވެ.\nއެގޮތުން އެއްބަޔަކު ތަނެއްގައި އެކަނި އިނދެގެން ކުލަޖެއްސުމަށް ބުނެފައިވާއިރު އަނެއްބަޔަކު އާރޓް ތެރަޕިސްޓާއިއެކު ކުރިއަށްގެންދިޔަ މަސައްކަތުގައިވެސް އެމީހަކު އަމިއްލައަށް ކުރެހުމެއް ކުރަހައެވެ. އަދި ތެރަޕިސްޓްގެ އެހީއަށް އެދިފިނަމަ ކިޔައިދެއެވެ.\nނަތީޖާއެއްގެ ގޮތުން އެކަނި އިނގެދެން ކުލަޖެއްސުމުން 14 ޕަސެންޓްގެ ސްޓްރެސް ފިލަވާލަދެއެވެ. އަދި އާޓް ތެރަޕިސްޓެއްގެ އެހީގައި ކުލަޖެއްސުމުން 10 ޕަސެންޓްގެ ސްޓްރެސް ފިލުވާލަދެއެވެ. އޭގެ އިތުރުން ނުރަނގަޅު ވިސްނުންތަކާއި ދުރުކޮށް އުފެއްދުންތެރި ހިޔާލުތަށް އިތުރުކޮށްދިނުމަށްވެސް މިކަމުގެ ސަބަބުން އެހީވެދެއެވެ.


Gina aharuthakakah fahu Aamir Khan aai Kareena ekugai masaikaiy kuranee\nއާމިރު ހާން އާއި ކަރީނާ--\nގިނަ އަހަރުތަކަކަށް ފަހު އާމިރު ހާން އާއި ކަރީނާ އެކުގައި މަސައްކަތް ކުރަނީ\nބޮލީވުޑުގެ މަޝްހޫރު ދެ ތަރިން ކަމަށްވާ އާމިރު ހާން އާއި ކަރީނާ ކަޕޫރު އެކުގައި މަސައްކަތް ކުރަން އުޅޭ ކަމަށް ރިޕޯޓުތައް ބުނެފިއެވެ.\nދެހާސް ނުވަ ވަނަ އަހަރު ނެރުނު ކާމިޔާބު ފިލްމު "3 އިޑިއޮޓްސް" ގައި އެކުގައި މަސައްކަތް ކުރި އާމިރާއި ކަރީނާ އަނެއްކާ ވެސް އެކުމުގައި މަސައްކަތް ކުރަން އުޅޭ ކަމުގެ އަޑުތައް ފެތުރެމުން އަންނައިރު ދެމީހުން އެކުގައި ފެނިގެންދާނީ އާމިރުގެ ކުރިއަށް އޮތް މަސައްކަތް ކަމަށްވާ "ލާލް ސިންގް ޗައްދާ" އިން ކަމަށް ވެއެވެ.\nއެފިލްމަކީ 1994 ވަނަ އަހަރު ނެރުނު "ފޮރެސްޓް ގަމްޕް" ނަމަކަށް ކިޔާ ފިލްމެއްގެ ރިމޭކެކެވެ. އެފިލްމުގެ ލީޑު ރޯލުން ޓޮމް ހޭންކްސް ފެނިގެންދިޔައިރު އަދްވައިތު ޗަންދަން ޑައިރެކްޓުކޮށް ނެރޭ ހިންދީ ފިލްމުގައި އެ ރޯލުން ފެންނާނީ އާމިރެވެ. އަދި ކަރީނާ ފެންނާނީ އާމިރުގެ ލޯބިވެރިޔާގެ ރޯލުން ކަމަށް ވެއެވެ.\nހަބަރުތައް ބުނާ ގޮތުން އެފިލްމަށް ކަރީނާ ހަމަޖައްސާފައި ވަނީ އާމިރު ބޭނުންވެގެންނެވެ.\nކަރީނާ މިވަގުތު ހުރީ އޭނާގެ ކުރިއަށް އޮތް ފިލްމު "އެންގްރޭޒީ މީޑިއަމް" ގެ ޝޫޓިންތަކުގައި ބައިވެރިވުމަށް ލަންޑަނުގައެވެ. އެފިލްމުގެ ޝޫޓިންތައް ނިމޭނީ އޯގަސްޓު މަހެވެ. އެހެންކަމުން އާމިރާއެކު ކަރީނާ މަސައްކަތް ކުރާނީ އޭގެ ފަހުން ކަމަށް ބެލެވެއެވެ. އެކަމަކު ފިލްމުގައި މަސައްކަތް ކުރަން ލިބުނުކަން ކަރީނާ އަދި ނޫސްތަކަށް ކަށަވަރުކޮށެއް ނުދެއެވެ.\nދެހާސް ބާރަ ވަނަ އަހަރު ނެރުނު ފިލްމު "ތަލާޝް" ގައި ވެސް ކަރީނާ އާއި އާމިރު އެކުގައި މަސައްކަތް ކުރިއެވެ.\nބޮލީވުޑް މުނިފޫހިފިލުވުން ކަރީނާ ކަޕޫރް އާމިރު ހާން


Maruge mahsalaehgai umurah jalahli nazaaha mihaaru beynun vanee insaafu hoadhan - One Online\nމަރިޔަމް ނަޒާހާ މިއަދުގެ އަޑުއެހުމުގައި ވާހަކަ ދައްކަނީ. ނަޒާހާއަށް ވަނީ އުމުރު ދުވަހުގެ ހުކުމެއް އިއްވާފައި.\nކުރީގެ ފިރިމީހާގެ ގަޔަށް ވަޅި ހަރައި މަރާލި ކަމުގެ ކުށް ސާބިތު ވެ, އުމުރު ދުވަހުގެ ޖަލު ހުކުމެއް ތަންފީޒު ކުރަމުންދާ މަރިޔަމް ނަޒާހާ، ހ. ބައިކަނޑިގޭ, މިއަދު ސުޕްރީމް ކޯޓުގައި އޮތް އަޑުހެމުގައި އިސްތިއުނާފު ކުރުމުގެ ހައްގު ދޫކޮށްލި ސަބަބު ކިޔައީދީފި އެވެ.\nނަޒާހާ އޭނާގެ ކުރީގެ ފިރިމީހާ ހަސަން ޝާހިދު (ޝާޑު) މއ. އެދުރުގޭ، ބުރަކައްޓަށް ފަސް އިންޗީގެ ތިލައެއް ހުރި ވަޅިއެއް ހެރިކަމުގެ ކުށް ސާބިތު އުމުރަށް ޖަލަށްލުމަށް ހުކުމްކޮށްފަ އެވެ. އެ ކުށް ކުރިކަމަށް ނަޒާހާ ވަނީ ކްރިމިނަލް ކޯޓު އަދި ހައި ކޯޓުގައި ވެސް އިއުތިރާފު ވެފަ އެވެ. އެ ކުށަށް އިއުރިރާފު ވަމުން ނަޒާހާ ހައި ކޯޓުގައި ބުނެފައި ވަނީ، ފިރިމީހާއަށް ހަމަލާ ދެވުނީ އޭރު ތަހައްމަލު ކުރަން ޖެހިފައިވާ އަނިޔާގެ ސަބަބުން ނަފުސާނީ ހާލަތެއްގައި ހުރެގެން ކަމަށެވެ. ނަމަވެސް ނަފުސާނީ އަނިޔާއެއް ލިބިފައިވާ ކަމުގެ ހެކި ނަޒާހާގެ ފަރާތުން ޝަރީއަތަށް ހުށަނާޅާތީ ނަޒާހާގެ އެ ވާހަކަތަކަށް ހައި ކޯޓުން ރިއާޔަތް ނުކުރެ އެވެ.\nބުރަކައްޓަށް ވަޅި ހެރުމުގެ ސަބަބުން ހަސަން ޝާހިދު ވަނީ މަރުވެފަ އެވެ. ނަޒާހާގެ މައްޗަށް މަރުގެ ހުކުމް ޝަރީއަތުން އިއްވާފައި ނުވަނީ ހަސަން ޝާހިދުގެ ވާރިސުންގެ ތެރެއިން އެންމެ މީހަކު ފިޔަވައި އެހެން މީހުން އެކަމަށް އިއުތިރާޒު ކުރުމުންނެވެ. މަރަށް މަރު ހިފަން ވެސް އަދި ނަޒާހާގެ ފަރާތުން މަރުގެ ދިޔަ ވެސް ބޭނުން ނުވާ ކަމަށް ވާރިސުން ބުނުމުން ތައުޒީރީ އަދަބެއްގެ ގޮތުން އުމުރު ދުވަހުގެ ޖަލު ހުކުމެއް ނަޒާހާ އަޑް އިއްވި އެވެ.\nހައި ކޯޓުން ނަޒާހަތު އަށް އުމުރު ދުވަހުގެ ޖަލު ހުކުމެއް އިއްވާފައި ވަނީ 2015 ވަނަ އަހަރު އެވެ. އެކޯޓުގެ ހުކުމެއް އިސްތިއުނާފު ކުރަން ބޭނުންވާ ނަމަ, 60 ދުވަހުގެ ތެރޭ އެކަމަށް ސުޕްރީމް ކޯޓަށް ހުށަހަޅަން ޖެހޭނެ އެވެ. ނަމަވެސް, ނަޒާހާގެ ފަރާތުން އެ މައްސަލަ ސުޕްރީމް ކޯޓަށް ހުށަހެޅީ މިއަހަރުގެ ޖުލައި މަހު އެވެ.\nއިސްތިއުނާފު ކުރުމުގެ މުއްދަތު ފަހަނައަޅައި ދިޔަ ފަހުން ސުޕްރީމްކޯޓަށް ހައި ކޯޓުގެ ހުކުމް އިސްތިއުނާފު ކުރަން ހުށަހެޅުމުން، ސުޕްރީމް ކޯޓުން ނިންމީ އެ މައްސަލަ ބަލައި ނުގަތުމަށެވެ. ނަމަވެސް އެ ނިންމުން ނަޒާހާގެ ފަރާތުން ފަނޑިޔާރުންގެ މަޖިލީހުގައި އިސްތިއުނާފު ކޮށްފައިވާތީ, މިއަދު ވަނީ އަޑުއެހުމެއް ބާއްވައިފަ އެވެ. އަޑުއެހުމުގައި ނަޒާހާ ވަނީ އިސްތިއުނާފީ ހައްގު އޭރު ދޫކޮށްލި ސަބަބުތައް ކިޔައިދީފަ އެވެ.\nއެގޮތުން އިސްތިއުނާފީ ހައްގު އޭރު ދޫކޮށްލަން ނިންމި ކަމުގެ ސަބަބެއް ކަމަށް ނަޒާހަތު މިއަދު ބުނީ، އޭނާގެ ޝަރީއަތުގެ ވާހަކަތައް ނޫސްތަކުގައި ލިޔާތީ އޭނާގެ ފިރިހެން ދަރިފުޅަށް އޭގެ ސަބަބުން ފުރައްސާރަތައް ކުރިމަތި ވެ, ނަފުސާނީ އަސަރުތައް ކުރަމުންދާތީ ކަމަށެވެ. އަދި ބުނީ ސްކޫލުގައި ވެސް ދަރިފުޅަށް އެކަމާ ގުޅޭ ސުވާލުތައް އަމާޒުވަމުން އޭރު ދިޔަ ކަމަށެވެ.\nނަމަވެސް ހަ އަހަރު ފަހުން އަލުން ސުޕްރީމް ކޯޓަށް މައްސަލަ ހުށަހެޅީ މިހާރު އޭނާގެ ދަރިފުޅު ފުރާވަރަށް އަރައިފައި ވުމުން މީގެކުރިން ދިމާވި ފުރައްސާރަތަކާއި ކުރިމަތިލާން ދަރިފުޅަށް އެނގޭނޭތީ ކަމަށެވެ. އަދި މިހާރު ގާނޫނުތަކަށް ބަދަލު އައިސްފައި ވުމުން އޭނާއަށް އިންސާފު ލިބޭނެކަން ޔަގީން ކުރެވުމަކީވެސް އަހަރުތަކެއް ފަހުން މައްސަލަ ހުށަހެޅުއްވި ސަބަބުކަމަށް ވަނީ ބުނެފަ އެވެ.\nސުޕްރީމް ކޯޓަށް މައްސަލަ ހުށަހެޅުމުގެ ކުރިން ނަޒާހާ ވަނީ ކްލެމެންސީ ބޯޑަށް ހުށަހަޅައިގެން ހުކުމަށް ލުޔެއް ހޯދުމަށް މަސައްކަތްކޮށްފަ އެވެ. ހައިކޯޓުން ވަނީ ނަޒާހާ އެދިއްޖެ ނަމަ އޭނާގެ ހުކުމް ލުއިކޮށްދެވިދާނެ ކަމަށް ވެސް ކަނޑައަޅައިފަ އެވެ. ހައި ކޯޓުގެ ނިންމުމާ އެއްގޮތަށް ކްލެމެންސީ ބޯޑުން ވަނީ ނަޒާހާގެ ޖަލު ހުކުމުން ފަސް އަހަރު އުނި ކުރުމަށް ނިންމާފަ އެވެ.\nމިއަދު ސްޕްރީމް ކޯޓުގައި ނަޒާހާ ބުނީ، ކްރިމިނަލް ކޯޓުންނާއި ހައި ކޯޓުން ޝަރީއަތް ހިންގާފައި ވަނީ އޭނާ ކުށްވެރި ކުރެވޭ ގޮތަށް އެކަނި ކަމަށެވެ. އަދި އޭރު ތަހައްމަލު ކުރަމުން ދިޔަ ނަފުސާނީ ހާލަތަށް ދަށު ކޯޓުތަކުން ރިއާޔަތް ނުކުރާ ކަމަށެވެ.\nއެއަށްފަހު ވާހަކަ ދެއްކީ ނަޒާހާގެ ވަކީލު ކުރީގެ ޑެޕިއުޓީ ޕްރޮސެކިއުޓާ މަރިޔަމް ނިހާޔަތު އެވެ. އޭނާ ކޯޓުގައި ވިދާޅުވީ، ހަ އަހަރު ފަހުން ކަމުގައި ވިޔަސް ނަޒާހާގެ އަޑު ޝަރީއަތަށް އިއްވަން ޖެހޭ ކަމަށެވެ. ނިހާޔަތު ވިދާޅުވީ، ހަސަން ޝާހިދުގެ ފަރާތުން ނަޒާހާ އަށް ގެވެށި އަނިޔާ ލިބިފައިވާ ކަމަށެވެ. އެއިން އެއްވެސް މައްސަލައެއް ތަހުގީގު ކުރެވިފައި ނުވާ ކަމަށް ވެސް ނިހާޔަތު ވިދާޅުވި އެވެ. އޭނާ ވިދާޅުވި ގޮތުގައި, ހައިކޯޓަށް މައްސަލަ ލައިގެން ނަޒާހާ މަސައްކަތް ކުރަމުން ދިޔައީ އޭނާގެ ހާލަތަށް ވެސް ބަލައި އިންސާފު ލިބޭނެ ކަމަށް އެ ހިތްވަރާ އެކު އެވެ. ނަމަވެސް, އަލި މަގެއް ނުފެނި އޭނާ މާޔޫސް ވެގެން ދިޔަ ކަމަށެވެ.\nނަޒާހާގެ ހާލަތު ބުނެދޭން އޭނާގެ ފަރާތުން ހެކި ހުށަހެޅި ނަމަވެސް, އެ ހެކިން އެއްވެސް މަރުހަލާއެއްގައި ހާޒިރުކޮށްފައި ނުވާ ކަމަށް ނިހާޔަތު ވިދާޅުވި އެވެ. އެހެންކަމުން ނަޒާހާ މާޔޫސްވެ އިތުރަށް މައްސަލާގައި އޭރު ކުރިއަށް ދާން ބޭނުން ނުވީ ކަމަށް ވެސް ނިހާޔަތު ވިދާޅުވި އެވެ.\nނަޒާހާ މިހާރު ހުރީ ޝަރުއީ ދާއިރާއަށް އައިސްފައިވާ ކުރިއެރުންތަކާއި ގާނޫނުތަކަށް ގެނެސްފައިވާ ބަދަލުތަކުގެ ސަބަބުން އާ ހިތްވަރަކާއެކު މައްސަލައިގެން ކުރިއަށް ދާން ބޭނުންވެފައިވާ ކަމަށް ނިހާޔަތު ވިދާޅުވި އެވެ.\nހަސަން ޝާހިދަށް ހަމަލާދިނުމަށް އެ ދުވަހު ވަޅި ނެގުމަށް ނަޒާހާ އަށް ބައިވަރު ސަބަބުތައް ހުއްޓެވެ. ވަށައިގެންވާ ހުރިހާ ކަމަކަށް ޝަރީއަތުން ބަލަން ޖެހޭ ކަމާއި ނަމަވެސް, މިހާތަނަށް އެކަން ބަލާފައި ނެތް ކަމަށް ނިހާޔަތު ވިދާޅުވި އެވެ. އެއީ ނަޒާހާއަށް އިންސާފު ލިބުމުގައި އޮތް ވަރަށް ބޮޑު އުނިކަމެއްގެ ގޮތުގައި ނިހާޔަތު ސިފަ ކުރެއްވި އެވެ.\nނަޒާހާގެ ފަރާތުން ދެއްކި ވާހަކަތަކަށް ރައްދު ދެއްވަމުން ޕްރޮސިކިއުޓާ ޖެނަރަލް (ޕީޖީ) އޮފީހުގެ ވަކީލު ނުވަތަ ދައުލަތުން ބުނީ، އިސްތިއުނާފު ކުރުމަށް އޮންނަ މުއްދަތުގެ ބޭރުން މައްސަލައެއް ބަލައިގަނެވޭނީ އަމިއްލަ ބާރު ނުހިނގާ ފަދަ މަގުބޫލު ސަބަބެއް އޮންނަ ހާލަތްތަކުގައި އެކަނި ކަމަށެވެ. ނަމަވެސް ނަޒާހާ ދައްކާ ވާހަކަތަކުން އެފަދަ ސަބަބެއް އޮތް ކަމަށް ކަމަށް ގަބޫލު ނުކުރައްވާ ކަމަށް ދައުލަތުން ވިދާޅުވި އެވެ.\nކްލެމެންސީ ބޯޑުން ނަޒާހާއަށް އަދަބު ލުއިކޮށްދީފައިވާ ކަން ވެސް ދައުލަތުން ވަނީ ފާހަގަކުރައްވައިފަ އެވެ. އެހެންވެ މި މައްސަލަ އިސްތިއުނާފު މުއްދަތު ހަމަވިތާ ހަ އަހަރު ފަހުން ހުށަހަޅައިގެން ކުރިއަށް ގެންދަން ޖެހޭ ސަބަބެއް އޮތް ކަމަށް ގަބޫލު ނުކުރެވޭތީ, ރަޖިސްޓްރާގެ ނިންމުމަށް ތާއިދުކޮށްދޭން ފަނޑިޔާރުންގެ އަރިހުން ދައުލަތުން ވަނީ އެދިފަ އެވެ.\nދައުލަތުގެ އެ ވާހަކަތަކަށް ރައްދު ދެއްވައި ނިހާޔަތު ވިދާޅުވީ، ކްލެމެންސީ ބޯޑުން ނަޒާހާ އަށް ލުޔެއް ލިބިފައިވުމަކީ އޭނާގެ އިސްތިއުނާފީ ހައްގަށް ހުރަސް އެޅިގެންވާނެ ކަމެއް ނޫން ކަމަށެވެ.\nއުމުރުން 21 އަހަރުގައި ނަޒާހާގެ މައްޗަށް އުމުރު ދުވަހުގެ އަހަރުގެ ހުކުމެއް އައިރު, މިހާރު އޭނާ ވަނީ ޖަލުގައި 11 އަހަރާއި ތިން މަސް ހޭދަކޮށްފަ އެވެ. އަދަބުން ފަސް އަހަރު މާފު ކޮށްދީފައިވާއިރު އަދިވެސް އޭނާގެ ޖަލު ހުކުމްގައި ނުވަ އަހަރެއްހައި ދުވަސް ބާކީ އެބަ އޮތެވެ.\nދެ ފަރާތުން ދެއްކެވި ވާހަކަތައް އަޑުއެހުމަށްފަހު މައްސަލަ ބައްލަވާ ބެންޗުންގައި ތިއްބެވި ފަނޑިޔާރުން ނިންމެވީ ބަހުސް ކުރެއްވުމަށްފަހު އެކަމުގައި ގޮތެއް ނިންމަވައި, ދެ ފަރާތަށް ވެސް ލިޔުމުން އެކަން އެންގުމަށެވެ.\nމައްސަލަ ބައްލަވާ ފަނޑިޔާރުންގެ ބެންޗުގައި ހިމެނިވަޑައިގަންނަވަނީ، ފަނޑިޔާރު އަޒްމިރަލްދާ ޒާހިރު، ފަނޑިޔާރު މުހައްމަދު އިބްރާހީމްގެ އިތުރުން ފަނޑިޔާރު އަލީ ރަޝީދު ހުސެއިން އެވެ. ރިޔާސަތު ބަލަހައްޓަވާ ފަނޑިޔާރަކީ އަލީ ރަޝީދު ހުސެއިން އެވެ.\nގުޅޭ ޓެގު ސުޕްރީމް ކޯޓް ހައިކޯޓު މަރުގެ މައްސަލަތައް ކުށް


ހައްދުންމައްޗަށް "ހައްދުންމަތި" ކިޔަނީ ކީއްވެ؟ ހައްދުންމައްޗަށް ”ހައްދުންމަތި“ ކިޔަނީ ކީއްވެ؟ – Dhekunu Media\nހައްދުންމައްޗަށް "ހައްދުންމަތި" ކިޔަނީ ކީއްވެ؟\nލިޔުނީ: އާދަމް އަލީ\n| 28 ފެބްރުއަރީ 2021\nލ.އަތޮޅު މީހެއްކަން އެނގުމުން ސަމާސާއަށް ހަދާފައިނަމަވެސް ބައްދަލުވާ ވަރަށް ގިނަމީހުން މުޚާޠަބުކުރާ ޖުމްލައެކެވެ. "ލ.އަތޮޅު މީހުންނަކީ ހައްދުން މަތީގައި (ހައްދު ފަހަނަޅާފައި ނުވަތަ ހައްދުން ނެއްޓިފައި) ތިބޭ ބަޔެކެވެ." ލ.އަތޮޅުގައި ނުރައްކާތެރި ހާދިސާއެއް، ވައްކަމެއް ނުވަތަ މާރާމާރީއެއްފަދަ ކަމެއް ހިނގައިގިނަމަ އެޚަބަރަކާ ގުޅިގެން ވެސް ވަރަށް ގިނަ ފަހަރު މި މޭރުމުން ބުނެއުޅެތެވެ. ދުލަކު ނުހިފެހެއްޓޭނެތާ އެވެ. ނަމަވެސް ކަން އޮތްގޮތް ސާފުވޭތޯ މަސައްކަތްކުރުމަކީ ނެތްކަމެއް ނޫންކަމަށް ދެކެމެވެ.\nހައްދުންމައްޗަކީ ވަރަށް ޤަދީމީ ތާރީޚެއް ލިބިފައިވާ އަތޮޅެކެވެ. މި ކަމުގެ ހެކިތަކަކީ ހައްދުންމަތީގެ އެކި ރަށްރަށުގައި ފެންނާންހުރި ބުދުދީނުގެ އާޘާރުތަކެވެ. އަދި މިއަތޮޅުގެ މިސްކިތްތަކުން ފެނުނު ލޯމާފާނުތަކެވެ. މިހާރު ފެންނާން އޮތް4ލޯމާފާނުގެ ތެރެއިން3ލޯމާފާނަކީ ހައްދުންމަތީގެ ރަށްރަށުން ފެނުނު ލޯމާފާނެވެ. އެއީ ގަމު ލޯމާފާނު (1194/1195މ.)، އިސްދޫ ލޯމާފާނު (1195/1196މ.)، އަދި ދަނބިދޫ ލޯމާފާނު (1196/1197މ.)އެވެ. ރަސްރަސްކަލުންގެ ރަސްމީ ފަތްކޮޅުތަކެއްގެ ގޮތުގައި ލޯފޮތިތަކެއްގައި ލިޔެފައިވާ ލޯމާފާނުތަކަކީ މިހާރު ފެންނާންހުރި ދިވެހި ލިޔުންތަކުގެތެރެއިން އެންމެ އިތުބާރުކުރެވޭ އެންމެ ގިނަ ދުވަސްވީ ލިޔުންތައް ކަމުގައި ދިވެހި މުއައްރިޚް ނަސީމާ މުޙައްމަދު ކަލޭފާނު ލިޔުއްވައެވެ.\n1153މ. ވަނަ އަހަރު ރާއްޖޭގެ ރަދުން އިސްލާމްވެވަޑައިގަތުމާއެކު ރާއްޖޭގެ ދީނަކީ އިސްލާމްދީންކަމަށް ހަމަޖައްސަވައި ފަތްތޫރަ ހިންގަވާފައިވީނަމަވެސް ރާއްޖެތެރޭގެ ދަތުރުފަތުރުގެ ދަތިކަމާއެކު ހުރިހާ ރަށްރަށަށް އެ ދީނުގެ އަލިކަން ފެތުރުއްވުމުގެ މަސައްކަތްކުރެވިފައި ވަނީ އެތައް އަހަރަކުންނެވެ. އެ ގޮތުން ސްރީ ގަޑަނާދީއްތަ މަހާރަދުންގެ ރަސްކަމުގައި ލިޔެވިފައިވާ އިސްދޫ ލޯމާފާނާއި ދަނބިދޫ ލޯމާފާނުން އެނގޭ ގޮތުގައި ރާއްޖޭގެ ރަދުން އިސްލާމްވެވަޑައިގަތްތާ 42 އަހަރުފަހުން އިސްދޫ އިސްލާމްކުރެވުނީ 1195މ. ގައެވެ. ދަނބިދޫ އިސްލާމްކުރެވުނީ އޭގެ އެއް އަހަރު ފަހުން 1196މ. ގައެވެ.\nއިސްދޫ ލޯމާފާނުގައި ހައްދުންމަތީގެ ނަމަކަށް ދީފައިވަނީ "ސަތު ދުވު" (SATU DUVU) އެވެ. އިސްދޫ ލޯމާފާނުގައިވަނީ ހައްދުއްމަތީ އިސްދޫ ގެ ވާހަކަ އެވެ. އެރަށުގެ ވޭރާއި އެވޭރާ ގުޅޭ ތަންތަން މުގުރައި ބުދުތައް އުފުރައި، ވޭރު ހުރި ތަނުގައި ހުކުރު މިސްކިތް ބިނާކުރެވުނު ވާހަކަ އާއި، ވޭރަށް ހުރި ދަރުމަތައް ހުކުރު މިސްކިތަށް ބޯގަކުރެވުނު ވާހަކަ އާއި، ރުހުމުގައި އިސްލާމްވި މީހުންނާއި، އިސްލާމް ނުވި މީހުންނާއި، އިސް ހާމުދުރުއާއި އޭނާގެ އެހީތެރިންނާއި މެދު، ކަންތައް ކުރެވުނު ގޮތާއި، އިސްދޫގެ ރައްޔިތުން، އަލުން ބައިބަޔަށް ނުވަތަ ޢާއިލާތަކަށް ބެހި ވާހަކަ އެވެ.\nދަނބިދޫ ލޯމާފާނުގެ 10 ވަނަ ލޯފޮތީގެ ދެވަނަ ފުށުގެ5ވަނަ ފޮޅުވަތުގައިވަނީ " ސަތުދުވުމައްތެ ކަލައިދުވު ތިބި ދަބުދުވެން މާރުއްދަ" އެވެ. މި ޖުމްލައިގެ މާނައަކީ "ހައްދުންމަތީ ކަލައިދޫގައި އޮންނަ ދަނބިދޫ ރައްޔިތުންގެ މާރުއްދަނޑު" އެވެ. އަޅުގަނޑަށް ފެނިފައިވާ ލިޔުންތަކުގެ ތެރެއިން ލ.އަތޮޅުގެ ނަން ލިޔެވިފައިވާ އެންމެ ކުރީގެ ލިޔުމަކީ މިއެވެ. ދަނބިދޫ ލޯމާފާނު ލިޔެފައިވަނީ ހިޖުރީ ސަނަތުން ބަލާނަމަ 593 ގައެވެ. މީލާދީ ސަނަތުން ބަލާނަމަ މި އަހަރު ދިމާވާ ދުވަސްވަރަކީ 1196 ވަނަ އަހަރުގެ ނޮވެމްބަރ 24 އިން 1197 ވަނަ އަހަރުގެ ނޮވެމްބަރ 12 ވަނަ ދުވަހާއި ދެމެދުގެ ދުވަސްވަރެކެވެ. މި ލޯމާފާނުގައި ބަޔާންކުރެވިފައިވަނީ ސްރީ ގަޑަނާދީއްތަ ރަދުންގެ ރަސްކަމުގެ ހަތަރުވަނަ އަހަރުތެރޭގައި އެރަދުންގެ އަމުރުފުޅަށް ދަނބިދޫގައި ހުރި ބުދު ދީނުގެ ވޭރު ނައްތާލައްވައި، ބުދުތައް މުގުރުއްވައި، އެރަށުގައި ތިބި ކާފަރުން އިސްލާމްކުރައްވައި އެ ރަށުގައި މިސްކިތެއް ބިނާކުރައްވައި އެ މިސްކިތުގެ އިންތިޒާމްތައް ހަމަޖެއްސެވުމަށް ކުރެއްވި ކަންތައްތަކުގެ ވާހަކަތަކެވެ.\nމަތީގައި ދެންނެވުނު ދެ ލޯމާފާނުގައިވާ ގޮތުން ހައްދުންމަތީގެ އެންމެ ޤަދީމީ ނަމަކީ، "ސަތުދުވު" ނުވަތަ "ސަތުދުވުމައްތެ" އެވެ. ސަތުދުވު މި ލަފްޒަކީ އެވޭލާ ދިވެހިބަހުގެ ފެށުން އެބަހަކުން އައިސްފައިވާ ސާންސްކްރިތު ލަފުޒެއްކަމާއި މާނައަކީ "ހަތް ރަށް" ކަމަށް ބަހަވީ ޢިލްމުވެރިން ވިދާޅުވެއެވެ. ސާންސްކްރިތު ބަހުން "ސަތު" އަކީ ހަތެއް ނުވަތަ ތެދު އެވެ. އަދި "ދުވު" އަކީ ރަށް ނުވަތަ ޖަޒީރާ އެވެ. ޖުމްލަ މާނައަކީ "ހަތް ރަށް" އެވެ. އަދި "ސަތުދުވުމައްތެ" މިލަފްޒްގެ މާނައަކީ "ހަތްރަށުގެ މައްޗަށް ބިނާވެގެންވާ (އަތޮޅު) އެވެ. ދިވެހި މުއައްރިޚް އަލްއުސްތާޒް މުޙައްމަދު އިބްރާހިމް ލުޠުފީ ލިޔުއްވާގޮތުގައި "މިއަތޮޅުގެ ނަންވެސް އައިސްފައި އޮތީ އެއަތޮޅުގައި "ދޫ" (ރަށް) ކިޔާ7ރަށަށްވުރެ ގިނަރަށް އޮތުމުންނެވެ." އެގޮތުން "ސައްދުވު މަޑުލު" އަކީ ވެސް މިއަތޮޅަށް ނިސްބަތްކުރެވޭ ނަމެއްކަމަށް ލުޠުފީ ލިއުއްވައެވެ.\nމީލާދީން 1343/1344 ވަނަ އަހަރު ރާއްޖެ ދުރުވި މަޝްހޫރު އިސްލާމީ ސައްޔާޙް އިބުނު ބަޠޫޠާ ހައްދުންމަތީގެ ނަމެއްކަމުގައި ލިޔުއްވާފައިވަނީ "ހަލިދުންމަތި" އެވެ.\nހައްދުންމަތި މިނަން އައިސްފައިވަނީ "ޚައްތުންމަތި" މިނަން ބަދަލުވެގެން ކަމަށް ބުނާތީ އަހަމެވެ. އެއީ ދުނިޔޭގެ ދެބައިހަމަ ކުރާ ޚިޔާލީ ރޮނގޭކިޔޭ ޚައްޠުއިސްތިވާ ނުވަތަ އީކުއޭޓަރގެ މަތީގައި މިއަތޮޅު އޮންނާތީއެވެ. މިހާރުގެ ޗާރޓްތަކުގައި ޚައްޠުއިސްތިވާ ނުވަތަ އީކުއޭޓަރ ފާހަގަކުރެވިފައިވަނީ ހުވަދު އަތޮޅާއި ފުވައްމުލަކާއި ދެމެދުގައި ނަމަވެސް 1750މ. ވަނަ އަހަރުގައި ޕޯޗްގީޒްމީހުން ބޭނުންކުރި ޗާރޓެއްގައި ހައްދުންމައްޗާއި ހުވަދުއަތޮޅާއި ދެމެދުގައި އީކްއޭޓަރ ފާހަގަކޮށްފައިވާކަން ފާހަގަކުރަމެވެ. މިދެންނެވި ޗާޓްގައި ހައްދުންމަތި ފާހަގަކޮށްފައިވަނީ "އަދައޮމަޓިސް" (Adoumatis) ކަމުގައެވެ. ދުނިޔޭގެ ދެބައިހަމަ ދިވެހިރާއްޖެއިން ހުރަސްކުރަނީ ހުވަދުއަތޮޅާއި ފުވައްމުލަކާއި ދެމެދުން ހުވަދު އަތޮޅުން 10.5 މޭލު ދެކުނުންނެވެ.\n1602 ޖުލައި 02 ވަނަ ދުވަހުގެ ރޭ ބ.އަތޮޅު ގޮއިދޫ ފަރަށް އުރުނު ފަރަންސޭސި ނަވެއްކަމަށްވާ "ކޯބިން" އިން ރާއްޖެ ދުރުވި މަޝްހޫރު ލިޔުންތެރިޔާ ފްރޭންކޯއި ޕިރާޑް ދިވެހިރާއްޖޭގެ އަތޮޅުތަކުގެ ނަންތައް ޕޯޗްގީޒްގެ ލިޔުންތެރިއަކު ލިޔެފައިވާ ގޮތްކަމަށް ބަޔާންކުރައްވާ ލިޔުއްވާފައިވާ ލިޔުމުގައި ހައްދުންމަތީގެ ނަމަކަށް އޮތީ "ހަދައޮމަޓީ" އެވެ.\nތާރީޚީ ލިޔުންތައް ލިޔުއްވި މުއައްރިޚް އަލްމަރްޙޫމް އަލްއުސްތާޒް މުޙައްމަދު އިބްރާހިމް ލުޠުފީ ލިޔުއްވަނީ "ރާއްޖޭގެ އަތޮޅުތަކުގެ ނަން ނެގިފައި އޮތީ އެއަތޮޅެއްގައި އޮންނަ ފާހަގަކުރެވޭ ރަށެއްގެ ނަމާއި ގުޅުވައިގެންނެވެ." އެގޮތުން ލ.އަތޮޅަށް "އިހައްދުންމަތި"ކިޔާފައިވަނީ ލުޠުފީ ދެކެވަޑައިގަންނަވާ ގޮތުގައި، އިސްދޫގެ އިރުމަތީ ތޮށީގައި އޮތް "އިހައްދޫ" ކިޔާ ރަށަށް ނިސްބަތްކޮށެވެ. ގިރައިގެން ގޮސްފައިވާ މިދެންނެވި ރަށުގެ އާނުގަނޑު އަދިވެސް އެބައޮތެވެ.\n"އިހަށްދުންމަތި" ކިޔާފައިވާ އަނެއް ސަބަބެއްކަމަށް ލުޠުފީ ލިޔުއްވަނީ "ބޭރުން އައި ކޮންމެވެސް ބަޔަކަށް އެއަތޮޅުން އެންމެކުރިން ފެނުނީ އެއަތޮޅު ކަމަށްވާތީއެވެ". ("އިހަށް" : ކުރިން ނުވަތަ ފުރަތަމަ "ދުށް":ފެނުނު "މަތި": ބައި )\nބުނެވޭ ގޮތުގައި ޕޯޗުގީޒުންގެ ކިބައިން ރާއްޖެ މިނިވަންކުރެއްވުމަށްފަހު، ރާއްޖޭގެ ކޮންމެ އަތޮޅަކަށް ބޮޑުތަކުރުފާނު ފަތްކޮޅެއް ފޮނުއްވިއެވެ. މި ފަތްކޮޅު ހައްދުންމަތީގެ އިސްކޮށްތިބި ވެރިން ކިޔުމަށްފަހު ބުނި ކަމަށްވަނީ "އަހަރުމެންނަކީ މަލަކަށް ފަތަކަށް ޢީމާންވާ ބަޔެއް ނޫނެވެ. އަހަރެމެންނާއި ވާހަކަ ދައްކަންޏާޖެހޭނީ ކުރިމައްޗަށް އައިސް ވާހަކަ ދައްކާށެވެ." މިވާހަކަ އައްސަވާފައި "ހައްދުންމަތީ މީހުންނަކީ ހައްދުން މައްޗަށް ގޮސްފައިވާ ބަޔެކޭ" ތަކުރުފާނު ވިދާޅުވިކަމަށްވެއެވެ. ނަމަވެސް ދޫދޫމަތިން ދެކެވޭ މިބާވަތުގެ ގިނަ ރިވާޔަތްތަކޭ އެއްފަދައިން މިއީވެސް ތާރީޚީ ގޮތުން އެއްވެސް ބުރަދަނެއް ހުރި ވާހަކައެއްކަމަށް ބެލެވެންނެތްކަން ފާހަގަކުރަމެވެ.\nހައްދުންމަތީގެ އިސްދޫ، ދަނބިދޫ، މުންޑޫ، ގަން، ގާދޫ އަދި ހިތަދޫ މިރަށްރަށަކީ ބުދުދީނުގެ ބޮޑެތި ވޭރުތައް ހުރި ރަށްރަށެވެ. ފޮނަދު އާއި ކައްދު އާއި ވަޑިނޮޅާއި މުންޏަފުށީގައި ހުރި ތަންތަން ވީރާނާވެ ހިނގައްޖެއެވެ. ކޮންމެއަކަސް އެނގިފާޅުވާން އޮތް ހަޤީޤަތަކީ މިއަތޮޅަކީ ދިވެހިން އިސްލާމްދީން ޤަބޫލުކުރުމުގެ ކުރީގައި ބުދުދީނުގެ މަރުކަޒީ ސަރަޙައްދަކަށް ވާކަމެވެ. މަސްވެރިންނާއި ދަނޑުވެރިންގެ މައްޗަށް ފައްޅިތަކާއި ހާމުދުރުންގެ ނުފޫޒާއި އާރާއިބާރު ފުރިހަމައަށް ހިނގަމުންދިޔަ އަތޮޅެއްކަމެވެ. ރާއްޖޭން އެންމެފަހުން އިސްލާމްވީ މިއަތޮޅުގެ ރަށްތަކުގެ އަހުލުވެރިންކަމަށްވީ ސަބަބުތައް މިދެންނެވުނީއެވެ. މިއަތޮޅުގެ ރައްޔިތުންނަކީ ހައްދުން މަތީގައި އުޅޭ ނުވަތަ ހައްދުން ނައްޓާފައިވާ ނުވަތަ ހައްދު ފަހަނައަޅާފައިވާ ރައްޔިތެއްގެ ގޮތުގައި އެއްވެސް ތާރީޚީ ސަފްޙާއެއްގައި ސިފަ ކުރެވިފައިވަނިކޮށް ފެނިފައިނުވެއެވެ.\nމަތީގައި ދެންނެވުނު ކަންކަމަށް ބަލާއިރު، ރާއްޖެ އިސްލާމްވީއިރުވެސް ހައްދުންމައްޗަށް ކިޔެމުން އައި ނަން "ސަތުދުވު" ނުވަތަ "ސަތުދުވުމައްތެ" މިވަނީ ސީނު ހާއަށް ހާ ސީނަށް ބަދަލުވަމުންދިޔަ އޮއިވަރުތެރޭގައި އައިބަދަލުތައް ފިޔަވައި މާބޮޑު ބަދަލެއްނެތި އެ ގޮތުގައެވެ.\nމައުލޫމާތު: ޠާހާ އަބޫބަކުރު


ކޮރަޕްޝަނަށް މަގުފަހިވާ މާއްދާ އުވާލަން އޭސީސީން އެދިއްޖެ – Dhen.mv\nމަރްޔަމް ވަޙީދާ September 23, 2020 - 3:10 pm\nކޮރަޕްޝަނަށް މަގުފަހިވާ ގޮތަށް މާލިއްޔަތު ޤަވާއިދުގައިވާ މާއްދާ އުވާލަން އެންޓި ކޮރަޕްޝަން ކޮމިޝަން (އޭސީސީ) އިން އަނެއްކާ ވެސް އެދިއްޖެއެވެ.\nއޭސީސީން އަނެއްކާ ވެސް އުވާލަން އެދިފައިވަނީ ބީލަމަށް ނުލާ މަޝްރޫއުތައް ހަވާލު ކުރެވޭ ގޮތަށް މާލިއްޔަތު ގަވާއިދުގައިވާ މާއްދާއެވެ. ބީލަމަށް ނުލައި މަޝްރޫއު ހަވާލު ކުރެވޭ ގޮތަށް މާލިއްޔަތު ގަވާއިދު އިސްލާހު ކުރީ ކުރީގެ ރައީސް އަބްދުﷲ ޔާމީނު ޢަބްދުލްޤައްޔޫމްގެ ވެރިކަމުގައި 2015ވަނަ އަހަރުގެ މެއި މަހުގެ 28 ވަނަ ދުވަހުގައެވެ. ނަމަވެސް އޭރު އެ އިސްލާހަށް ފާޑުކީ އެމްޑީޕީގެ މަޖިލިސް މެމްބަރުން ވެސް ގެންދަވަނީ މިކަން ދަމަހައްޓަމުންނެވެ.\nއިސްލާހު ކުރި އެމާއްދާގައިވާ ގޮތުން ސަރުކާރުން ކަނޑައަޅާ ބޮޑު މަޝްރޫއުތަކުގައި ބިޑް ނުކޮށް އަދި ޓެންޑަ އިވެލިއޭޝަން ބޯޑަށް ހުށަހެޅުމަކާ ނުލާ، އިކޮނޮމިކް ކައުންސިލުން ކަނޑައަޅާ ބަޔަކާ އެ މަސައްކަތް ހަވާލުކުރެވޭނެ އެވެ.\nމިއިސްލާހުގެ ދަށުން ދަރުމަވަންތަ ހޮސްޕިޓަލު އެޅުމުގެ ދެ ބިލިއަން ރުފިޔާގެ މަޝްރޫއު ސިންގަޕޫރުގެ ޗެންހުއާ އަށް ދިނުމުގެ އިތުރުން، ނަސަންދުރަ ޕެލެސް ހޮޓަލް ހުރި ބިން 50 އަހަރަށް ބަޔަކަށް ކުއްޔަށް ދީފައި ވެސް ދީފައިވެއެވެ.\nއޭސީސީން ކުރިން ވެސް ވަނީ އެމާއްދާ އުވާލުމަށް ރައީސް އޮފީހާއި ފިނޭންސް މިނިސްޓްރީ ގައި ވެސް އެދިފައެވެ.\nމިއީ ކޮރަޕްޝަންގެ ލައްގަނޑެއް ޖައްސަން ސިޔާސީ ވާދަވެރިން ކުރާ މަސައްކަތެއް، އެހެންވިޔަކަ ނުދޭނަން: މޭޔަރ ޝިފާ\nލޮނުޒިޔާރަތްކޮޅު ޕާކުގެ މައްސަލައިގައި މޭޔަރު ޝިފާގެ މައްޗަށް ދައުވާ ކުރުމަށް ފޮނުވައިފި\nޝިޕިން ޤަވާއިދު އުވާލީ ނުފޫޒުން ކަމަށް ބުނެ މިނިސްޓަރ ނަހުލާގެ މައްސަލައެއް އޭސީސީ އަށް\nރައީސް ނަޝީދު ރިޝްވަތު ހިފިކަމަށް ތުުހުމަތުކޮށް އަމިއްލަ ފަރާތަކުން ހުށަހެޅި މައްސަލަ ބަލަން ފަށައިފި


ިޔަފާރީގެ ބޭނުންތަކަށް ޢިމާރާތެއް ކުއްޔަށްދޫކުރުމަށް\nވިޔަފާރީގެ ބޭނުންތަކަށް ޢިމާރާތެއް ކުއްޔަށްދޫކުރުމަށް\nމިކައުންސިލުގެ ބެލުމުގެދަށުގައިވާ ބަނދަރުހިޔާ ޢިމާރާތް ވިޔަފާރީގެ ބޭނުންތަކަށް ދޫކުރުމަށް މިކައުންސިލުންވަނީ ނިންމާފައެވެ.\nވީމާ މިކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ދުވަސްތަކުގައި މި އިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު، ޕްރޮޕޯސަލް ހުށަހެޅުއްވުން އެދެމެވެ. ބީލަން ހުޅުވާލެވިފައިވަނީ، ވިޔަފާރި ރަޖިސްޓުރީ ކުރުމުގެ ޤާނޫނު (ޤާނޫނު ނަންބަރ: 18/2014) ގެ ދަށުން ވިޔަފާރި ރަޖިސްޓުރީ ކުރެވިފައިވާ ފަރާތްތަކަށެވެ.\nމިބީލަމުގައި ބައިވެރިވެލެއްވުމަށް އެދޭ ފަރާތްތަކުން، ބީލަމުގައި ރަޖިސްޓްރީވުމަށް މިއިދާރާއިން ދޫކުރާ "ބީލަމުގައި ރަޖިސްޓްރީވުމަށް އެދޭ ފޯމް" ފުރިހަމަކުރެއްވުމަށް ފަހު 2020 އޮގަސްޓް 17 ވާ ހޯމަ ދުވަހުގެ 13:00 ގެ ކުރިން މިއިދާރާއަށް ހުށައެޅުމުން ރަޖިސްޓްރީކޮށް ދެވޭނެއެވެ. ބީލަމުގައި ރަޖިސްޓްރީވިކަމަށް ޔަޤީންކުރަންވާނީ ރަޖިސްޓްރީވި ކަމުގެ ސްލިޕް ލިބިލެއްވުމުންނެވެ. ރަޖިސްޓްރީ ނުކުރައްވާ ފަރާތްތަކަށް މަޢުލޫމާތު ސާފުކުރުމުގެ ބައްދަލުވުމުގައި ބައިވެރިއެއް ނުވެވޭނެއެވެ. މި މަޢުލޫމާތު ބައްދަލުވުމުގައި ބައިވެރި ނުވާ ފަރާތްތަކަށް ބީލަން ހުށައެޅުމުގެ ފުރުޞަތު ނުދެވޭނެ ވާހަކަ ދަންނަވަމެވެ.\nހުށައަޅާ ޕްރޮޕޯސަލް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ހުށަހަޅާ ފަރާތުގެ ނަމާއި، އިޢުލާން ނަންބަރާއި، ކޮންކަމަކަށް ހުށަހެޅޭ ޕްރޮޕޯސަލެއްކަން ލިޔެވިފައި އޮންނަންވާނެއެވެ.\n20 ޒުލްހިއްޖާ 1441


Maru commission ge thahugeegah kandumatheegai ves operation eh fashaifi - vNews.mv\nމަރު ކޮމިޝަންގެ ތަހުގީގަށް ކަނޑުމަތީގައިވެސް އޮޕަރޭޝަނެއް ފަށައިފި\nމަރު ކޮމިޝަންގެ ތަހުގީގަށް ކަނޑުމަތީގެ ހާއްސަ އޮޕަރޭޝަނެއް ފަށައިފި އެވެ.\nކަނޑުމަތީގައި ހާއްސަ އޮޕަރޭޝަނެއް ކުރިއަށް ގެންދާ ކަން ފުލުހުން ވެސް ވަނީ ޔަގީންކޮށްދީފަ އެވެ.\nފުލުހުން ކަނޑުމަތީގެ ހާއްސަ އޮޕަރޭޝަނެއް ފެށި ނަމަވެސް މިއޮޕަރޭޝަނާ ގުޅޭ އެއްވެސް މައުލޫމާތެއް ފުލުހުން އަދި ހާމަކޮށްފައެއް ނުވެ އެވެ.\nވީނުވީއެއް ނޭނގި ގެއްލިފައިވާ ބައެއް މީހުންނާއި ގޮތް ނޭނގޭ ގޮތްގޮތަށް މަރާލާފައިވާ ބައެއް މީހުންގެ މަރުގެ މައްސަލަތައް ތަހުގީގުކުރަމުންދާ މަރު ކޮމިޝަނުން މިހާތަނަށް ތަފްސީލް މައުލޫމާތުތަކެއް ހާމަކޮށްފައިވަނީ ނޫސްވެރިޔާ އަހްމަދު ރިލްވާންގެ މައްސަލައިގައި އެކުލަވާލާފައިވާ ރިޕޯޓާ ގުޅޭގޮތުންނެވެ.\nމަރު ކޮމިޝަންގެ ރައީސް ހުސްނުއްސުއޫދު ވަނީ މިމަހުގެ އެއްވަނަ ދުވަހު ނޫސްވެރިންނާ ބައްދަލުކުރައްވާ މިރިޕޯޓްގައި ހުރި ބައެއް މައުލޫމާތު ނޫސްވެރިންނާ ހިއްސާކުރައްވާފަ އެވެ. އަދި މިމަހުގެ ދެވަނަ ދުވަހު ސުއޫދު ވަނީ މަޖިލީހުގެ ރައީސް، އަދި ކުރީގެ ރައީސް މުހައްމަދު ނަޝީދާ ބައްދަލުކުރައްވާ ކޮމިޝަންގެ ތަފްސީީލް ރިޕޯޓް ހިއްސާކުރައްވާފަ އެވެ. އޭގެފަހުން މަޖިލީހުގެ ރައީސް ވަނީ ރިޔާސީ ކޮމިޝަންގެ ރިޕޯޓް މަޖިލީހުގައި ހިމެނޭ ޕާލިމެންޓްރީ ގުރޫޕްތަކުގެ ލީޑަރުންނާ ހިއްސާކުރައްވާފަ އެވެ. އަދި އެ ރިޕޯޓްގެ ޚުލާސާ ރިޕޯޓެއް ވަނީ މެންބަރުން ބަހުސްކުރެއްވުމަށް މެންބަރުންނާ ވެސް ހިއްސާކުރައްވާފަ އެވެ.\nރިލްވާންގެ މައްސަލައިގައި ނޫސްވެރިންނަށް މައުލޫމާތު ދެއްވަމުން ސުއޫދު ވިދާޅުވީ ކޮމިޝަނަށް ލިބިފައިވާ ބަޔާންތަކާއި ހެކިތަކަށް ބަލާއިރު ރިލްވާން ވަނީ މަރާލާފައި ކަމަށް ކޮމިޝަނަށް ގަބޫލުކުރެވޭ ކަމަށެވެ. އެކަން ކުރީ ދީނީ ގޮތުން ހައްދުފަހަނައަޅާފައިވާ ޖަމާއަތަކަށް ނިސްބަތްވާ ދިވެހިންތަކެއް ދުރާލާ ރިލްވާނަށް އިންޒާރު ދިނުމަށް ފަހު ކަމަށްވެސް ވިދާޅުވި އެވެ.\nސުއޫދު ވިދާޅުވީ ރިލްވާން މަރާލާފައިވަނީ އޭނާ ދިރިއުޅުނު ހުޅުމާލޭގެ އެޕާޓްމަންޓްގެ ކައިރިން ގަދަކަމުން ކާރަކަށް އަރުވައިގެން މޫދުގައި އޮތް ޑިންގީއަކަށް ލުމަށްފަހު ކަނޑުމަތިން އެހެން އުޅަނދަކަށް އެެރުވުމަށްފަހު ކަމަށެވެ. ނަމަވެސް މިމައްސަލައިގައި ލިބިފައިވާ ހެކި ބަހުގައި ފުށުއެރުންތަކެއް ހުރުމުން މިއީ މަރެއް ސާބިތުކުރުމަށް އެކަށީގެންވާ މިންވަރެއް ނޫންކަންވެސް ސުއޫދު ވަނީ ފާހަގަކުރައްވާފަ އެވެ. އަދި ރިލްވާން މަރުވީ ސީރިއާގައި ކަން ދެއްކުމަށްޓަކައި ދެ ފުލުހަކު މަސައްކަތް ކުރި ކަމަށްވެސް ސުއޫދު ވަނީ ވިދާޅުވެފަ އެވެ.\nރިލްވާން ގެއްލިފައިވަނީ 2014 ވަނަ އަހަރުގެ އޮގަސްޓް މަހުގެ ތެރޭގަ އެވެ. ރިލްވާންގެ މައްސަލައިގައި މީގެކުރިން ތިން މީހެއްގެ މައްޗަށް ދައުވާކޮށް ދެ މީހެއްގެ ޝަރީއަތް ކުރިއަށް ގެންދިޔަ ނަމަވެސް އެމީހުންގެ މައްޗަށް ކުށް ސާބިތުކުރެވިފައެއް ނުވެ އެވެ.\nމަރު ކޮމިޝަންގެ ތަހުގީގަށް ކަނޑުމައްޗާއި އެއްގަމުގައި ފުލުހުންގެ ހާއްސަ އޮޕަރޭޝަނެއް ފަށައިގެން ކުރިއަށް މިދަނީ ރިލްވާންގެ މައްސަލައާއި ގުޅޭ ރިޕޯޓް އާންމުވެ، ރިޕޯޓްގައި ފާހަގަކޮށްފައިވާ ބައެއް މީހުން ހައްޔަރުކުރުން ލަސްވެ ސަރުކާރަށް ފާޑުކިޔުން އަމާޒުވެފައިވާ ވަގުތެއްގަ އެވެ. މިދިޔަ ހޯމަ ދުވަހު ނޫސްވެރިންނާ ބައްދަލުކުރައްވާ ރައީސް ވިދާޅުވީ މިމައްސަލައިގައި ފިޔަވަޅު އަޅާ މަންޒަރު ދެން ފެނިގެންދާނެ ކަމަށެވެ.


Saff Games Ah Thayyaaru Vumuge Gothun Gaumee Anhen Basketball Team China Ah - Vaguthu\nސާފް ގޭމްސް އަށް ތައްޔާރުވުމުގެ ގޮތުން އަންހެން ބާސްކެޓް ޓީމް ޗައިނާ އަށް\nއަންނަ ޑިސެމްބަރު މަހުގެ ކުރީކޮޅު ނޭޕާލުގައި އޮންނަ ސައުތް އޭޝިއަން ގޭމްސް އަށް ތައްޔާރުވުމުގެ ގޮތުން ގައުމީ އަންހެން ބާސްކެޓްބޯޅަ ޓީމު ޗައިނާގައި ކޭމްޕްކުރުމަށް އެ ގައުމަށް ހިނގައްޖެއެވެ.\nގައުމީ އަންހެން ބާސްކެޓްބޯޅަ ޓީމް ޗައިނާގައި މިކުރާ ޓްރެއިނިން ކޭމްޕަށްފަހު ސާފް ގޭމްސްއަށް ނޭޕާލަށް ދިއުމަށް ހަމަޖެހިފައިވަނީ ވެސް ސީދާ ޗައިނާއިންނެވެ.\nއަންނަ މަހުގެ 1 ވަނަ ދުވަހު ފެށުމަށް ހަމަޖެހިފައިވާ ސާފް ގޭމްސް ފެށެންދެން ޗައިނާގައި ގައުމީ އަންހެން ބާސްކެޓް ޓީމްގެ ފަރިތަކުރުންތައް ޗައިނާގައި ކުރިއަށް ގެންދަން ހަމަޖެހިފައިވާއިރު ގައުމީ ޓީމް ވަނީ މި މަހުގެ 1 އިން 10 އަށް ތައިލެންޑްގައި ވެސް ޓްރެއިނިން ކޭމްޕެއް ފުރިހަމަކޮށްފައެވެ.\nތައިލޭންޑްގައި ކުރިއަށްގެންދިޔަ ތަމްރީންތަކުގެ ތެރެއިން ގައުމީ ޓީމް ވަނީ އެގައުމުގައި ޖުމްލަ3މެޗެއް ކުޅެފައެވެ. އެގޮތުން ފުރަތަމަ މެޗުގައި ތައިލެންޑްގެ ރަންގްސިޓް ޔުނިވާސިޓީގެ މައްޗަށް ކުރިހޯދިއިރު ދެވަނަ މެޗުގައި ތައިލެންޑް ޔުނިވާސިޓީ ޗެމްޕިއަން ސިރްޕަތުމް ޔުނިވާސިޓީ އަތުން ދިވެހި ޓީމް ވަނީ ބަލިވެފައެވެ. އަދި ތިންވަނަ މެޗުގައި ތައިލޭންޑްގެ ގައުމީ އަންހެން ޓީމް އަތުން ވެސް ދިވެހި ޓީމް ވަނީ ބަލިވެފައެވެ.\nޗައިނާއަށް ފުރުމުގެ ކުރިން އަންހެން ބާސްކެޓްބޯޅަ ޓީމުގެ ކޯޗު ސުޕުން ވިމާލް ބުނީ ސާފް ގޭމްސްގެ ހޮސްޓް ނޭޕާލުގެ މޫސުމަށް ހޭނުމަށް ޗައިނާގައި ކުރާ ކޭމްޕަކީ ވަރަށް މުހިއްމު ކޭމްޕަކަށް ވެގެންދާނެ ކަމަށެވެ. ސުޕުން ބުނީ މި ދަތުރުގައި ޗައިނާގެ ތިން ޓީމަކާއެކު ޕްރެކްޓިސް މެޗުތަކެއް ކުޅުމަށް ހަމަޖެހިފައިވާ ކަމަށެވެ.\nގައުމީ އަންހެން ބާސްކެޓްބޯޅަ ޓީމާއެކު ގައުމީ ފިިރިހެން ބާސްކެޓްބޯޅަ ޓީމުވެސް ޗައިނާގައި ކޭމްޕްކުރާގޮތަށް ވަނީ ހަމަޖެހިފައެވެ. ފިރިހެން ޓީމް ވަނީ މިިދިޔަ މަހު ސިންގަޕޫރުގައި ވެސް ކޭމްޕް ކޮށްފައެވެ.\nބޫޓާން ބަލިކޮށް އަންހެން ބާސްކެޓް ޓީމް ލޯ މެޑަލް ހޯދައިފި


SunOnline: School nimmaa kudhin masverikamaa dhanduverikamah shaugeh neiy!\nސްކޫލް ނިންމާ ކުދިން މަސްވެރިކަމާ ދަނޑުވެރިކަމަށް ޝައުގެއް ނެތް\nގްރޭޑް 10 ނިންމާ ދަރިވަރުން، މަސްވެރިކަމާއި ދަނޑުވެރިކަމުގެ ދާއިރާއިން ކުރިއަށް ދާން އެއްވެސް ވަރަކަށް ޝައުގުވެރިކަން ނުހުންނަ ކަމަށް ހަޔާ އެޑިއުކޭޝަން މިނިސްޓްރީން ކުރިއަށް ގެންދިޔަ ސާވޭއަކުން ދައްކައިފި އެވެ.\nސްކޫލް ނިންމާ ދަރިވަރުން ކުރިއަށް ދާން ބޭނުންވާ ދާއިރާތަކާ ގުޅޭގޮތުން މިނިސްޓްރީން ކުރިއަށް ގެންދިޔަ ސާވޭއިން ދައްކާގޮތުން އެންމެ ގިނަ ކުދިން ޝައުގުވެރިވަނީ ޓްރެވަލް، ޓުއަރިޒަމް އެންޑް ހޮސްޕިޓަލިޓީގެ ދާއިރާއަށެވެ.\nދެވަނައަށް އެންމެ ގިނަ ކުދިން ޝައުގުވެރިވަނީ ސިއްހީ ދާއިރާއަށެވެ. އެއަށްފަހު އެންޖިނިއަރިން އަށެވެ. އެކައުންޓިން، ބޭންކިން، ފައިނޭންސް އަދި ވިޔަފާރި އާއި މާކެޓިން އަށް ވެސް ގިނަ އަދަދެއްގެ ކުދިން ވަނީ ޝައުގުވެރިކަން ފާޅުކޮށްފަ އެވެ.\nސާވޭގައި ބައިވެރިވި އެއްވެސް ކުއްޖަކު މަސްވެރިކަމާއި ދަނޑުވެރިކަމަށް ޝައުގުވެރިކަން ފާޅުކޮށްފައެއް ނުވެއެވެ. އެންމެ މަދު ކުދިން ޝައުގުވެރިކަން ފާޅުކުރި ދާއިރާތަކުގެ ތެރޭގައި ސޯޝަލް ވޯކް، ހިއުމަން ރިސޯސް އަދި ކަސްޓަމާ ސާވިސް ފާހަގަކޮށްލެވެ އެވެ.\nސާވޭގައި ބައިވެރިވި 56 ޕަސެންޓް ކުދިން ކުރިއަށް ދާނެ ދާއިރާއެއް ހިޔާރުކުރަނީ އެކަމަކަށް ހުންނަ ޝައުގުވެރިކަމަށް ބަލައިފައެވެ. ނަމަވެސް 14 ޕަސެންޓް ކުދިން ކުރިއަށް ދާނެ ދާއިރާ ހިޔާރުކުރަނީ އެ ދާއިރާއަކުން ލިބެންހުރި ވަޒީފާގެ ފުރުސަތުތަަށް ބަލައިގެންނެވެ.\nސާވޭގެ 10 ޕަސެންޓު ކުދިން ލިބެންހުރި މަތީ ތައުލީމާ ތަމްރީނުގެ ފުރުސަތުތަކަށް ބަލައިގެން ކުރިއަށް ދާނެ ދާއިރާ ހިޔާރުކުރާއިރު އަށް ޕަސެންޓު ކުދިން ބަލާފައި ވަނީ ލިބޭނެ މާލީ އެހީތެރިކަމަށެވެ. ސާވޭގެ ހަތަރު ޕަސެންޓު ކުދިން ކުރިއަށް ދާނެ ދާއިރާ ކަނޑައަޅާފައި ވަނީ އާއިލާ އާއި އެކުވެރިންގެ ނުފޫޒުގެ ސަބަބުން ކަމަށް ބުނެފައިވެ އެވެ.


2021 ވަނަ އަހަރުގެ ލޯކަލް ކައުންސިލް އިންތިހާބާ ގުޅިގެން އިސްތިހާރު ހަރުކުރުމާއި ގުޅޭ - Male' City Council\nކުރިއަށް އޮތް ލޯކަލް ކައުންސިލް އިންތިޚާބަކީ ގިނަ އަދަދެއްގެ ކެންޑިޑޭޓުން ވާދަކުރައްވާ އިންތިޚާބަކަށްވާތީ، މިއިންތިޚާބަށް ވާދަކުރައްވާ ކެންޑިޑޭޓުން ފީއަކާ ނުލައި މާލޭ ސީޓީގައި އިސްތިހާރު ހިއްޕުމުގެ ހުއްދަ ދިނުމަށް މިކައުންސިލުންވަނީ ނިންމާފައެވެ.\nވީމާ، ތިރީގައި ދަންނަވާފައިވާ ކަންތައްތައް ފުރިހަމަ ކުރެއްވުމަށްފަހު، އަދި ބަޔާންކޮށްފައިވާ ކަންތައްތަކާ އެއްގޮތަށް އަމަލުކުރުމަށް އެއްބަސްވާ ފަރާތްތަކަށް އިސްތިހާރު ބެހެއްޓުމުގެ ހުއްދަ ހޯދެއްވުމަށް މިކައުންސިލަށް ހުށައެޅުވުމަށް ދެންނެވީމެވެ.\n1- ހުއްދަ ނުނަގާ އިސްތިހާރު ހިއްޕައިފިނަމަ މިމާއްދާގެ (ހ) ގައިވާ ގޮތުގެ މަތިން އެފަރާތެއް ޖޫރިމަނާ ކުރެވޭނެއެވެ.\n(ހ) ހުއްދަ ނުނަގާ އިސްތިހާރު ބަހައްޓާ ކޮންމެ ދުވަހަކަށް -/1000 ރ.( އެއްހާސް ) ރުފިޔާއާއި-/2000ރ.( ދެހާސް)ރުފިޔާއާ ދެމެދު އަދަދަކުން ޖޫރިމަނާ ކުރެވޭނެއެވެ.އަދި އިސްތިހާރު ނަގަންޖެހޭމުއްދަތު ހަމަވުމުން އިސްތިހާރު ނުނަގާހިނގާ ކޮންމެ ދުވަހަކަހަކަށް-/2000 ރ. (ދެހާސް) ރުފިޔާއިން ޖޫރިމަނާ ކުރެވޭނެއެވެ.\n2- އިސްތިހާރު ހަރުކުރުމަށް ހުށައަޅާއިރު މިމާއްދާގެ (ހ)،(ށ)،(ނ)،އަދި (ރ) ގައިވާ ތަކެތި ހުށައަޅަންވާނެއެވެ.\n(ހ) 2021 ވަނަ އަހަރުގެ ލޯކަލް ކައުންސިލް އިންތިހާބުގެ މެމްބަރެއް ކަމުގެ ލިޔުން އިލެކްޝަނުން ދީފައިވާ ލިޔުން ހުށައަޅަންވާނެއެވެ.\n(ށ) ހަރު ކުރަން ބޭނުންވާ އިސްތިހާރެއްގެ ހާރޑް ކޮޕީ ކުލަކޮށް ހުށައަޅަން ވާނެއެވެ.\n(ނ) ދީނާ ގުޅުންހުރި ލިޔުމެއް ލިޔެފައިވާ އިސްތިހާރެއްނަމަ ، މިނިސްޓްރީ އޮފް އިސްލާމިކް އެފެއްރާޒް ހުއްދަ ނަގަންވާނެއެވެ.\n(ރ) ދަމާފައިވާ ބެނާ އިސްތިހާރުގެ ސަބަބުން ޢާއްމު ރައްޔިތަކަށް ނުވަތަ ތަނަކަށް ގެއްލުމެއް ވެއްޖެނަމަ އިސްތިހާރު ހަރުކުރި ފަރާތުން އެކަމުގެ ޒިންމާ ނަންގަވަންޖެހޭނެއެވެ.\n(ޅ) އަމިއްލަ ފަރާތެއްގެ ޢިމާރާތުގައި ހަރުކުރާނަމަ، އެފާރާތުގެ ހުއްދަ އޮތްކަމުގެ ލިޔުމުގެ ކޮޕީ ހުށަހެޅުމާއެކު، ހުއްދަ ދޫކުރި ލޮކޭޝަންތައް/ ހަރުކުރަން ހުއްދަ ކުރިގޮތް ( މެތޮޑް) އެގެން އޮންނަންވާނެއެވެ.\n(ހ) ދައުލަތުގެ ޢިމާރާތްތަކުގައާއި ، ސަރުކާރުގެ ތަންތަނުގެ މަގުމަތީ ފާރުގައާއި ، ސަހަރާތަކުގައާއި، ޕާކުތަކުގައާއި އަދި ޔުޓިލިޓީސް ޚިދުމަތް ދިނުމަށް މަގުމަތީ ފާރުގައި ހަރުކޮށްފައިވާ ފޮށިތަކުގައާއި ، މަގުމަތީގައި ބެހެއްޓިފައި ހުންނަ ޑަސްބިންތަކާއި، ގަސް އިންދުމަށް މަގުމަތީގައި ޖަހާފައިހުންނަ ފެންސްތަކުގައި އިޝްތިހާރު ބެހެއްޓުމަކީ ނުވަތަ ހިއްޕުމަކީ މަނާކަމެކެވެ.\n(ށ) މިސްކިތްތަކުގައި ތިބޭމީހުންނަށް ފެންނަގޮތަށް އެކިއެކި ތަސްވީރު ހުންނަ އިޝްތިހާރު ބަހައްޓައި ހަރުކުރުމަކީ މަނާ ކަމެކެވެ.\n(ނ) އެއްވެސް ބާވަތެއްގެ އިޝްތިހާރެއް މަގުމައްޗަށާއި، މަގުމަތީގައި ހުންނަ އެއްޗިއްސަށާއި، ވެހިކަލްތަކަށާއި އެނޫންވެސް ތަންނަނަށް އެޅުމަކީ މަނާ ކަމެކެވެ.\n3- ގޭގޭގެ ފާރުގައި އިޝްތިހާރު ހިއްޕުން އަމިއްލަ މީސްމީހުންގެ ގޭގެއާއި، ޢިމާރާތްތަކުގައި އިޝްތިހާރު ބަހައްޓައި ހަރުކުރަންވާނީ އެތަނެއްގެ ވެރިފަރާތުގެ ހުއްދަ ހޯދުމަށްފަހުގައެވެ. އަދި އިޝްތިހާރުގެ މުއްދަތު ހަމަވުމުން އެތަނަކުން އިޝްތިހާރު ނައްޓައި ނުވަތަ ނަގައި ތަން ސާފުކުރުމަކީ އިޝްތިހާރު ހަރުކުރާ ފަރާތުން ކުރަންޖެހޭނެ ކަމެކެވެ.


Real athun Inter bali, Bayern Liverpool ah bodu molheh\nލިވޕޫލްގެ ޑިއޭގޯ ޖޯތާ ވަނީ އެޓަލާންޓާ އާ ދެކޮޅަށް ހެޓްރިކް ހަދާފަ\nއިންޓަ މިލާންގެ މައްޗަށް 3-2 ގެ ނަތީޖާ އަކުން ކާމިޔާބު ހޯދައި ރެއާލް މެޑްރިޑް ގުރޫޕްގެ ދެ ވަނައަށް ޖެހިލައިފި އެވެ.\nމެޑްރިޑްގެ އަލްފުރެޑޯ ޑި ސްޓެފަނޯ ސްޓޭޑިއަމްގައި ކުޅުނު މެޗުގައި، މެޗުގެ ނަތީޖާ ހަމަހަމަ ވެފައި ވަނިކޮށް ރެއާލް މޮޅުކޮށްދިން ލަނޑު ކާމިޔާބު ކުރީ ރޮޑްރީގޯ ހޮއިސް އެވެ. މެޗުގައި ފުރަތަމަ ދެ ލަނޑު ޖެހީ ރެއާލްއިންނެވެ. އެ ޓމުގެ ފުރަތަމަ ލަނޑު ކަރީމް ބެންޒެމާ ކާމިޔާބު ކުރީ އޭނާއަށް ހުހަށް ލިބުނު ބޯޅަ ހިފައިގެން، ޕެނަލްޓ އޭރިއާ ހަމައަށް ގޮސް އިންޓަގެ ކީޕަރު ސާމިރު ހަންޑޯނޮވިޗް ކައިރިން ނައްޓާ ލުމަށް ފަހު އެވެ.\nދެ ވަނަ ލަނޑު ސާޖިއޯ ރޯމާސް ކާމިޔާބު ކުރީ ޓޯނީ ކްރޫޒް ނަގައިދިން ކޯނަރު ބޮލުން ގޯލްގެ ތެރެއަށް ވައްދާލައިގެންނެވެ. އޭގެ ދެ މިނެޓް ފަހުން ނިކޮލާ ބަރޭލާ ނަގައިދިން ފުރުސަތަކުން ލައުޓާރޯ މާޓީނޭޒް އިނޓަގެ ލަނޑު ކާމިޔަބު ކުރި އެވެ. ދެ ވަނަ ހާފުގައި ނުކުމެ އެ ޓީމަށް ނަތީޖާ ހަމަހަމަ ކޮށްދިނީ އީވާން ޕެރިސިޗް އެވެ. ރެއާލް މޮޅުކޮށް ދިން ލަނޑުަގައި ހިއްސާވީ ބަދަލު ކުޅުންތެރިންގެ ގޮތުގައި ކުޅެން ނުކުތް ބްރެޒިލްގެ ދެ ފޯވަޑުން ކަމަށްވާ ރޮޑްރީގޯ އާއި ވިނީސިއުސް ޖޫނިއާ އެވެ. ވިނީސިއުސް، އޭރިއާ ތެރެއަށް ނަގައިދިން ބޯޅަ ލިބުނީ ރޮޑްރިގޯ އަށެވެ. އޭނާ ހުރި ޕޮޒިޝަންގެ ގޮތުން އޭނާއަށް ޖާގަ ލިބެން އޮތެވެ. އޭގެ ފައިދާ ނަގައި ގޯލްގެ ތެރެއަށް ބޯޅަ ފޮނުވާލި އެވެ.\nބަޔާން އާއި ސަލްޒްބާގްގެ މެޗުގެ ތެރެއިން\nސަލްޒްބާގް އާ ދެކޮޅަށް ކުޅުނު ބަޔާން މެޗު ކާމިޔާބު ކުރީ 6-2 ންނެވެ. ބަޔާންގެ ހަ ލަނޑުގެ ތެރެއިން ދެ ލަނޑު ކާމިޔާބު ކުރީ ރޮބަޓް ލެވަންޑޮސްކީ އެވެ. މެޗުގައި ފުރަތަމަ ލީޑް ނެގީ ސަލްޒްބާގުންނެވެ. އެ ޓީމުގެ ލަނޑު މެރިގިމް ބެރިޝާ ކާމިޔާބު ކުރީ މެޗު ފެށިގެން ހަތަރު ވަނަ މިނެޓްގަ އެވެ. ބާޔާން މެޗުގެ ނަތީޖާ ލެވަންޑޮސްކީ ހަމަހަމަ ކޮށްދިނީ ލިބުނު ޕެނަލްޓީއެއްގަ އެވެ. ފުރަތަމަ ހާފު ނިމުމުގެ ކުރިން ބަޔާންއިން ލިޑް ނެގި އެވެ. އެ ޓީމުގެ ލަނޑަކީ ސަލްސްބާގްގެ ރަސްމުސް ކްރިސްޓެންސަން އަތުން ބައިކޮޅަށް ވަން ލަނޑެކެވެ.\nދެ ވަނަ ހާފުގައި މަސްޔާ އަކުގާވާ ވަނީ ސްލޒްބާގްއަށް ނަތީޖާ އެއްވަރު ކޯށްދީފަ އެވެ. މެޗުގެ އެންމެ ފަހު 15 މިނެޓްގައި ބަޔާންގެ އަނެއް ހަތަރު ލަނޑު ކާމިޔާބު ކުރީ ޖްރާމް ބޯޓެން. ލިރޮއީ ސަނޭ، ލެވަންޑޮސްކީ އަދި ލޫކަސް ހެނާންޑޭޒް އެވެ.\nއިޓަލީގެ އެޓަލާންޓާ އާ ދެކޮޅަށް ކުޅުނު މެޗު ލިވަޕޫލް ކާމިޔާބު ކުރީ 5-0 ންނެވެ. ލިވަޕޫލްގެ ޑިއޭގޯ ޖޯޓާ ވަނީ މެޗުގައި ހެޓްރިކް ހަދާފަ އެވެ. ލިވަޕޫލްގެ އަނެއް ދެ ލަނޑު ކާމިޔާބު ކުރީ މުހައްމަދު ސަލާހް އާއި ސެޑިއޯ މާނޭ އެވެ.\nޗެމްޕިއަންސް ލީގް ބަޔާން މިއުނިކް ލިވަޕޫލް + ރެއާލް މެޑްރިޑް


Iran ge anhen football team gai 8 firihenun! - vNews.mv\n2015 ވަނަ އަހަރުގެ އީރާނުގެ އަންހެން ފުޓުބޯޅަ ޓީމް- ފޮޓޯ:- ޑެއިލީމެއިލް\nއީރާންގެ އަންހެން ފުޓުބޯޅަ ޓީމުގައި އަށް ފިރިހެނުން!\nއައްފާން މުހައްމަދު 16 February 2021, 13:00\nބައިނަލްއަޤްވާމީ މުބާރާތްތަކުން ގައުމަށް ރީތިނަން ހޯދުމަށްޓަކައި ކޮންމެ ގައުމަކުންވެސް އަދި އެގައުމެއްގެ ރައްޔިތުންވެސް ބުރަ އެތައް މަސައްކަތްތަކަކާއި މޮޅެތި އުކުޅުތަކެއް ބޭނުންކުރާނެކަން ކަށަވަރެވެ. އެގޮތުން 2015 ވަނަ އަހަރު އީރާނުންވެސް މިވަނީ އެގައުމަށް ފުޓުބޯޅައިން ރަންވަނައެއް ހޯދުމަށްޓަކައި ތަފާތު މޮޅު އުކުޅެއް ބޭނުންކޮށްފައެވެ.\nއެގައުމުން ވަނީ 2015 ވަނަ އަހަރު ބައިނަލްއަގްވާމީ މުބާރާތަކަށް ތައްޔާރުވުމަށް ނެގި ގައުމީ އަންހެން ފުޓުބޯޅަ ޓީމުގައި އަށް ފިރިހެނުން ހިމަނާފައެވެ. މިކަން ކޮށްފައިވަނީ އެގައުމުގެ ގަވާނިންގް އޮތޯރިޓީތަކަށްވެސް ވަގަށް ގައުމީ ޓީމުގެ ސެލެކްޝަން ކޮމިޓީއާއި ކުޅުންތެރިން ގުޅިގެންކަމަށް ބޭރުގެ މީޑިއާއިން ވަނީ ރިޕޯޓް ކޮށްފައެވެ.\nމިކަން ފަޅާއަރުވާލީ އީރާންގެ ފުޓުބޯޅަ ލީގުގެ އޮފިޝަލެއް ކަމުގައިވާ މުޖްތާބީ ޝަރީފް ކަމަށް އީރާނުގެ ބައެއް މީޑިއާތަކުން އޭރުވަނީ ބުނެފައެވެ. މުޖްތާބީ ބުނިގޮތުގައި ޓީމުގައި ތިބި އަށް ފިރިހެން ކުޅުންތެރިންނަކީ ކައިރި މުސްތަގުބަލެއްގައި ޖިންސު ބަދަލުކުރުމުގެ އޮޕަރޭޝަނެއް ކުރުމަށް ތައްޔާރުވަމުން ދިޔަ ކުޅުންތެރިންތަކެކެވެ. އެހެންނަމަވެސް ސްކޮޑް އެކުލަވާލައި މުބާރާތައް ތައްޔާރުވިއިރު މިއޮޕަރޭޝަން ކޮށްފައިނުވާކަމަށާއި، މިގޮތަށް ސްކޮޑް ނެގީ މުބާރާތް ކާމިޔާބުކުރުމުގެ ބޭނުމުގައިކަމަށްވެސް މުޖްތާބީ ވަނީ ބުނެފައެވެ.\nމިއީ މިގޮތަށް އީރާންގެ ގައުމީ އަންހެން ޓީމުން އޮޅުވާލި ފުރަތަމަ ފަހަރެއްވެސް ނޫނެވެ. އެޓީމުން 2014 ވަނަ އަހަރުވެސް އަދި 2010 ވަނަ އަހަރުވެސް ހަމަ މިގޮތަށް ކަންކޮށްފައިވެއެވެ. އެހެންނަމަވެސް 2014 ވަނަ އަހަރުގެ ފަހުކޮޅު ކަމާބެހޭ އިދާރާތަކުންވަނީ ޓީމުތައް އެކުލަވާލުމުގެ ކުރިން ކުޅުންތެރިންގެ ޖިންސު ކަށަވަރުކުރުމަށް ޓެސްޓު ހެދުންވެސް މަޖުބޫރުކޮށްފައެވެ.\nއީރާނުގެ އަންހެން ފުޓުބޯޅަ ޓީމް- ފޮޓޯ:- ޑެއިލީމެއިލް\nއީރާނަކީ ޝީޢިންގެ މެޖޯރިޓީ އޮންނަ ގައުމެއްކަމުން އެގައުމުގައި އެއްޖިންސުން ގުޅުންހިންގުމާއި ކައިވެނިން ބޭރުގައި ހިންގާ ގުޅުންތަކަށް ވަރަށް ހަރުކަށި އަދަބުތަކެއް ކަނޑައެޅިފައި ވީނަމަވެސް 1979 ވަނަ އަހަރު އީރާނުގެ ކުރީގެ ވެރިޔާ އާޔަތުﷲ ޚާމަނާއީ ދެއްވި ފަތުވާއަކަށްފަހު ވަނީ އެގައުމުގައި ޖިންސު ބަދަލުކުރުމުގެ އޮޕަރޭޝަން ކުރުމުގެ ހުއްދަދީފައެވެ. މިއާއެކު އީރާނުގެ ބައެއް އިލްމުވެރިން ވަނީ މިއީ އިސްލާމްދީނުގެ އުސޫލުތަކާއި ހިލާފުކަމެއް ކަމަށްބުނެ ދެކޮޅުވެސް ހަދާފައެވެ.\nމުނިފޫހިފިލުވުން ކުޅިވަރު ބޭރު ކުޅިވަރު


Raees nasheedhuge verikan nimun\nރައީސް ނަޝީދުގެ ވެރިކަން ނިމުން\nރައީސް ނަޝީދުގެ ވެރިކަން 2008 ވަނަ އަހަރުގެ ނޮވެމްބަރު މަހުގެ 11 ވީ އަންގާރަ ދުވަހު އަޅުގަނޑުމެން ދުށީ ނުހަނު ފޮނި އުންމީދާއެކުގައެވެ. އެތައް ބަދަލަކަށް އެދިގެން އެބަދަލުތަކުގެ އިހްސާސް ލިބިގަތުމަށެވެ. އެތައް ކުލަ-ހުވަފެންތަކާއެކު، ރައްޔިތުންގެ ވެރިކަމެއް، އިސްލާމީ ތަރަހައިގެ ތެރޭގައި، ދިވެހިރާއްޖޭގެ ގާނޫނު އަސާސީގެ ދަށުން ކުރައްވާނެކަމުގެ ޔަޤީންކަމެއް ލިބިގެންނެވެ. އެކަމަކު އިއްޔެގެ މަންޒަރު އަޅުގަނޑުމެންގެ ހިތްތައް ކުދިކުދިކޮއްލިއެވެ.\nއެކްޓިވިސްޓުންގެ ބާރު ގަދަވުން\nމުހައްމަދު ނަޝީދުގެ ވެރިކަމަކީ އެކްޓިވިސްޓުންގެ ބާރުގަދަ ގާނޫނުގެ ބާރުދެރަ ވެރިކަމެކެވެ. މަގުމަތީ ބަހުރުވަ ގިނަ އަހުލާގު ދެރަ ވެރިކަމެކެވެ. އަޅުގަނޑުމެންގެ ބާރުނެތް އިލާހީ ކަންކަމުގައިވެސް ގަދަބަސްބުނި ވެރިކަމެކެވެ. ޕާޓީގެ ވަކިވަކި ފަރުދުންތަކެއްގެ އަތުގައި މުޅި ކޮންޓްރޯލް އޮވެ، މަރުކަޒީ ވިސްނުން އެއްގޮތްވާ ހަމައެކަނި ކަމަކީ އަޑުގަދަކުރުމާއި ރުޅިވެރިކަން އިތުރުކުރުންކަމުގައި ހެދި ރައީސްގެ ބާރު ދެރަ ވެރިކަމެކެވެ.\nފިނޭންސް މިނިސްޓަރުކަން ކުރެއްވި އިނާޒަކީ ޒުވާން، ކިޔަވައިގެން ހުރި، އުންމީދީ ބޭފުޅެކެވެ. އެބޭފުޅާގެ ބައެއް ސިޔާސަތުތަކަށް ފާޅުގައި އިދިކޮޅު މީހުން ފާޑުވިދާޅުވިއެވެ. އިނާޒަކީ ރައީސް ނަޝީދު ވިދާޅުވާހާ އެއްޗަކަށް އާނ! ހޫނ! ކިޔާނެ ބޭފުޅެއްގެ ގޮތުގައި ސިފަކުރެވުނެވެ. އެމްޑީޕީގެ އެކްޓިވިސްޓުން އިނާޒުގެ ހުރިހާ އަމަލުތަކެއް ދިފާއުކުރިއެވެ. އިނާޒަކީ ދުނިޔޭގައި ނެތް ފެންވަރުގެ މިނިސްޓަރަކަށް ހެދިއެވެ. އެކަމަކު އިނާޒުގެ މޮޅުކަމާއި، ގާބިލުކަމާއި، މިނިސްޓަރުވަންތަކަން ގެެއްލުނީ ޔާމީނާއެކުގައި ކާރުތެރެއިން ފެނުމުންނެވެ. އެއަށްފަހު އިނާޒަށް ހެދީ ކިހިނެތްތޯއެވެ. އިނާޒަކީ އެމްޑީޕީގެ އެކްޓިވިސްޓުންނާ ބެހޭވެސް މީހެއްނޫނެވެ. ކެބިނެޓަށް މިނިސްޓަރުން އައްޔަންކުރީ ނަޝީދެވެ. ރުހުންދިނީ މަޖިލީހުންނެވެ. އެކަމަކު އިނާޒަށް އެކްޓިވިސްޓުން ޖެއްސިހާލު ފެނިފައި ދެންތިބި މިނިސްޓަރުންވެސް ބިރުގަނެފާނެކަމަށް ބެލެވެއެވެ.\nރައީސަށްވުރެ ބާރުގަދަ މީހުން އެމްޑީޕީގައި\nއެމްޑީޕީގެ ބައެއް މަޖިލިސް މެންބަރުން ރައްޔިތުންގެ ކުރިމަތީގައި ރައީސް މުޙައްމަދު ނަޝީދަށް އެކިއެކި އިންޒާރުތައްދީ، އަމަލުކުރަންޖެހޭ ގޮތް ހަރުއަޑުން ހަރުކަށިކަމާއެކު އަންގަމުންދިޔައެވެ. ޖަލްސާގައި “އަޅުގަނޑު ރައީސް ނަޝީދަށް ބުނެއަންގަން!.. މަޖިލީހުން ކެބިނެޓަށް ދޭންޖެހޭ ރުހުން ދީފިން!.. މެންބަރު ރުހުންދިނީ އާޓިފިޝަލް ބީޗުގައި އޮތް ބައްދަލުވުމެއްގައެވެ. ރައީސް އަތްޖެއްސެވިއެވެ. ކެބިނެޓާއި، މުޅި ކްރައުޑް އައްޖެއްސެވިއެވެ.\nއެމްޑީޕީގެ ބައެއް އިސްމެންބަރުންގެ ނުބައި އަމަލުތަކާއި ހަރަކާތްތައް ރައީސުލް ޖުމްހޫރިއްޔާ ކުއްވެރިއެއް ނުކުރައްވައެވެ. އެއާއެކު ރައްޔިތުން ގަބޫލުކުރީ އެކަންކަމަކީ ރައީސް ވާގިދެއްވައިގެން ކުރެއްވި ކަންތައްތަކެއްގެ ގޮތުގައެވެ.\nގާނޫނުގެ މަތީގައި – ދައުލަތުގެ އެންމެ މަތީވެރިޔާ\nއަބްދުﷲ މުހައްމަދުގެ ހައްޔަރު\nގާނޫނުގެ ވެރިކަމަަކީ ގާނޫނަށްވުރެ މައްޗަށް އެކަކަށްވެސް ނޭރެވުމެވެ. އެކަމަކު ރައީސް ނަޝީދުގެންދެވީ ފާޅުގައި ގާނޫނާއި ހިލާފުވާނެކަމަށް ވިދާޅުވަމުންނެވެ. އަދި އަމަލުތަކުން އެކަންދިޔައީ ސާބިތުކުރައްވަމުންނެވެ. ކްރިމިނަލް ކޯޓުގެ އިސްގާޒީ އަބްދުﷲ މުހައްމަދު ގާނޫނު އަސާސީއާއި އިންސާނީ ހައްގުތަކަށް ގޮންޖަހައި ހައްޔަރުކޮށްގެން އެކްޓިވިސްޓުން ރުއްސަން ގެންގުޅުން އެއީ މިސަރުކާރުގެ އަނެއް ބަލިފައެވެ. ގިރުފުއްޓަކީ މިރާއްޖޭގެ ގާނޫނު އަސާސީގެ ސިޔާދަތު ނުހިނގާނެތަނެއްގެ ގޮތުގައި ކަނޑައެޅި ފަދައެވެ.\nމޫސާމަނިކާއި، އަލްހާން ފަހްމީއާއި، އިމްތިޔާޒު ފަހްމީ (އިންތި) ފަދަ ބޭފުޅުން ފާޅުގައި ޢަބްދުﷲ މުހައްމަދު ސިފައިންގެ ބެލުމުގެ ދަށަށް ގެންދިޔަ ގެންދިއުން ސައްހަކުރަން އެތައް މަަސައްކަތްތަކެއް ކުރިއެވެ. ސްޕްރީމް ކޯޓުގެ އަމުރުތަކަށް ތަބާ ނުވާނެކަމަށް ފާޅުގައި ބައެއް މަޖިލިސް މެންބަރުން ވިދާޅުވަމުން ގެންދެވިއެވެ. ސްޕްރީމް ކޯޓަށް ތަބާނުވެ ތަބާވާނީ ކޮންކޯޓަކަށް ކަމެއް އެބޭފުޅުންނަކަށް ބުނެއެއްނުދެވުނެވެ.\nރައްޔިތުންގެ މަޖިލީހުން ފާސްކުރި އެމްބީސީގެ ގާނޫނާއި ހިލާފުވެ، ޓީވީއެމްގެ ނަން އެމްއެންބީސީ ކިޔާކުންފުންޏަކުން އެމްއެންބީސީ1 އަށް ބަދަލުކުރުވިއެވެ. އެކަމަށް ބާރުހޯދުމަށް އެކި ކޯޓުތަކުގައި ދައުލަތުން ހުއްޖަތު ދައްކަން އުޅެއުޅެ އެކަމެއްވެސް ނުވިއެވެ. އެމްޑީޕީގެ މެނިފެސްޓޯގައިވެސް ޕަބްލިކް ސާވިސް ބްރޮޑްކާސްޓަރެއް އޮންނަންވާނެ ކަމަށް ބުނިނަމަވެސް އެއާވެސް ހިލާފުވެވަޑައިގަތެވެ.\nގާނޫނާއި ހިލާފަށް ކުރަމުންދިޔަ އެތައް ކަމެއްގެ ތެރެއިން ފާހަގަކުރެވެނީ އެމީހަކަށް ނުބެހޭ ކަންތަކާބެހުމާއި، ކޮންމެމީހަކުވެސް ރައީސް ހެދިގެން އުޅުމެވެ. ކޮންމެމީހަކީވެސް ރައީސެކެވެ. ރައީސްގެ ޕްރެސް ސެކެޓްރީ ޒުހައިރުއަކީ ސަރުކާރުގެ މަލަމަތި ހުތުރުކުރި ބޭފުޅެކެވެ. އެކިފަހަރު އެކިގޮތަށް ވާހަކަ ދައްކަވާ ކަމަށް ތުހުމަތުކުރެވޭއިރު ޒުހައިރުއެއީ ބައެއްފަހަރު ސަރުކާރުގެ އަނގަފުޅެވެ. އެހެންކަމުން، ޒުހޭރުގެ ޢަމަލުތައް ތަރުތީބުކުރެއްވި ގޮތާއި، ރައްޔިތުން ބަލައިގަންނަ ގޮތާއި ހާސްބައި ތަފާތު ހުއްޓެވެ.\nވޭތުވެދިޔަ ދުވަސްވަރު ފޮރިން މިނިސްޓަރ ފެނިވަޑައިގަތީ އިންޓީރިއަ މިނިސްޓަރުގެ ގޮތުގައެވެ. އެކަމަކު ހޯމް މިނިސްޓަރު ވެސް ހުއްޓެވެ. ސަރުކާރުގެ ބޮޑެތި ސިއްރުތަކާއި، ސަރުކާރަށް ނޫނީ ނޭނގޭނެ އެތައްކަމެއް ހަރުގެއިން އިއުލާނު ކުރަމުންދިޔައެވެ. އަބްދުﷲ ގާޒީގެ ފޯނުއޮތީ އެމްޑީޕީ މެންބަރެއްގެ އަތުގައިކަމަށް ދޭހަވި ވަގުތެއްވެސް ދިޔައެވެ.\nމައްސަލަތައް ބައިވަރެވެ. ފުލުހުން އެދުނީ ޣައިރު ގާނޫނީ އަމުރު ނުކުރާނެކަމުގެ ޔަގީންކަމެވެ. އެކަމަކު ރައީސް ވަޑައިގެން ވިދާޅުވީ “އޮޅިފައި” ތިބިކަމަށެވެ. ހާސްވެފައިވާ ރައީސްގެ މޫނުގެ ކުލަވަރު ބަދަލުވި މަންޒަރު ފެނުނު އިރު، އެބޭފުޅާއަށް އެބޭފުޅާގެ ވެރިކަމުގެ އަޒަލު ޖެއްސުވީ މަޖިލީހުގައި އަޑުގަދަކޮށްފައި އުޅުނު އެމްޑީޕީގެ ބައެއްމެންބަރުންނާއި، މިނިސްޓަރު ކަމުގައިތިބި ބައެއް މީހުން ފުލުހުންނާއި ސިފައިންނަށް ޣައިރު ގާނޫނީ ކަންކަމަށް އަމުރު ކުރާތީކަން ނޭނގުނުކަމީ ހިތާމަކުރާ ކަމެކެވެ. އެއިން އެނގެނީ ރައީސަށް އޭރުވެސް ބަޔަކުމީހުން އޮޅުވާލަމުން ދިޔަކަމެވެ.